JPNP tutup semua tapak khemah berhampiran sungai, lokasi berisiko

KUANTAN, 22  Jamadilawal 1444H, Sabtu – Jabatan Perhutanan Negeri Pahang (JPNP) menutup semua tapak perkhemahan berhampiran sungai dan lokasi berisiko tinggi termasuk lereng bukit serta air terjun berkuat kuasa serta-merta sehingga tarikh yang akan dimaklumkan kemudian.

JPNP menerusi kenyataan di akaun Facebook rasminya memaklumkan keputusan itu dibuat susulan ramalan hujan lebat berterusan dijangka berlaku sepanjang Monsun Timur Laut (MTL) selain mengambil iktibar kejadian tanah runtuh berhampiran tapak perkhemahan di Batang Kali, Selangor pada awal pagi semalam.

“Penutupan ini melibatkan semua tapak perkhemahan yang diuruskan JPNP dan operator swasta seperti di Taman Eko-Rimba Lubuk Yu, Maran dan Taman Eko-Rimba Parit Falls, Cameron Highlands.

“Sepanjang musim tengkujuh ini, orang ramai dinasihatkan supaya tidak melakukan sebarang aktiviti rekreasi di kawasan berisiko tinggi bagi mengelakkan kejadian tidak diingini,” menurut kenyataan itu.

Semalam, media melaporkan 21 mangsa tragedi runtuhan tanah di tapak perkhemahan Fathers’ Organic Farm di Batang Kali disahkan meninggal dunia setakat malam tadi manakala 12 lagi mangsa masih belum ditemukan.

Insiden sekitar jam 2.42 pagi itu, melibatkan runtuhan sepanjang hampir 300 meter dan setinggi 70 meter.

Operasi mencari dan menyelamat (SAR) giat dilakukan sejak awal pagi semalam, melibatkan Unit Anjing Pengesan (K9) dan Unit Bantuan Perkhidmatan Kecemasan (EMRS) dari Balai Bomba dan Penyelamat (BBP) Bukit Sentosa, Ampang, Pandan, Kota Anggerik, Kajang dan Andalas serta Pasukan Khas Taktikal Operasi Penyelamat Malaysia (STORM).-  Bernama


Sektor ekonomi berpusat di bandar utama punca kesesakan trafik

BANGI, 27 Syawal 1443H, Sabtu – Sektor ekonomi yang terlalu tertumpu di Kuala Lumpur dan bandar-bandar utama di sekitarnya dikenal pasti sebagai punca utama berlaku kesesakan trafik di negara ini.

Setiausaha Agung BERJASA, Ir Ts Muhammad Lukman Al Hakim berkata, saban tahun banyak jajaran lebuh raya dan jaringan pengangkutan awam baharu dibina dengan kos berbilion ringgit di kawasan Lembah Klang serta sekitarnya

“Namun, kenapa masalah kesesakan tetap tidak selesai? Jawapannya mudah, kerana kita tidak menyelesaikan masalah pokok isu ini.

“Isu utama kita ialah terlalu terpusat di Kuala Lumpur dan bandar-bandar utama menyebabkan kepadatan penduduk di kawasan ini sangat tinggi,” katanya dalam kenyataan.

Beliau berpandangan, membina bandar-bandar baharu sebagai pusat aktiviti ekonomi negara diyakini mampu menyelesaikan masalah tersebut.

Katanya, keadaan itu diyakini dapat membantu supaya kepadatan penduduk di bandar besar dibahagi atau disebarkan secara lebih sekata.

“Langkah jangka masa panjang ini amat penting untuk dilaksanakan sebelum kita berbicara berkenaan polisi penggunaan kenderaan, perancangan bandar.

“Selain meningkatkan kecekapan perkhidmatan pengangkutan awam, mengenakan tol khusus pada waktu-waktu puncak dan pelbagai strategi lain,” katanya.


Tak bincang isu PN gabung pihak lain

KUALA LUMPUR, 11 Rabiulakhir 1444H, Ahad – Perikatan Nasional (PN) tidak mengadakan sebarang perbincangan rasmi untuk bergabung dengan mana-mana pihak kerana tumpuan ketika ini adalah memenangi Pilihan Raya Umum ke-15 (PRU15).

Ketua Penerangan PN, Datuk Seri Mohamed Azmin Ali berkata, gabungan itu akan menggunakan peluang berkempen untuk meyakinkan rakyat tentang dasar PN yang properniagaan, mewujudkan pekerjaan serta menjamin kepedulian dan keprihatinan kepada rakyat.

“Tidak ada sebarang perbincangan rasmi untuk bergabung dengan mana-mana pihak kerana tumpuan kita (PN) adalah untuk kemenangan PN di kawasan yang kita bertanding,” katanya.

Beliau berkata demikian ketika diminta mengulas kenyataan Pengerusi Barisan Nasional (BN), Datuk Seri Dr Ahmad Zahid Hamidi yang dilaporkan berkata BN sedia bekerjasama dengan mana-mana gabungan parti sekiranya gagal mendapat majoriti mudah.

Dalam pada itu, Mohamed Azmin yang juga calon PN di Parlimen Gombak berkata, antara cabaran PRU15 bukan sahaja mempertahankan sokongan tetapi perlu mendekati hampir 70,000 pengundi baharu di parlimen itu.

Katanya, pengundi Gombak yang semakin pesat kini mencecah 206,000 pengundi berbanding 140,000 orang empat tahun lepas.

Beliau berkata, pengundi perlu memberi peluang kepada Pengerusi PN Tan Sri Muhyiddin Yassin kerana beliau yang menjadi Perdana Menteri ketika negara dilanda COVID-19 telah berjaya menguruskan negara yang berdepan krisis pandemik.

Mohamed Azmin berkata tumpuan Muhyiddin ketika itu adalah keselamatan rakyat serta mencergaskan semula ekonomi negara.

Menurut Mohamed Azmin, Pakatan Harapan (PH) pernah mendapat sokongan rakyat namun ketika berkuasa mentadbir negara, ada parti yang mendominasi PH telah mengeluarkan kenyataan menyinggung perasaan orang-orang Melayu dan rakyat Malaysia keseluruhannya.

Katanya, ini terbukti apabila kekalahan PH dalam enam Pilihan Raya Kecil (PRK) ketika gabungan itu memerintah negara. – Bernama


ISMA ucap takziah pemergian Mufti Besar Mindanao

BANGI, 14 Zulhijjah 1444H, Isnin – Gerakan Islam, Ikatan Muslimin Malaysia (ISMA) merakamkan ucapan takziah atas pemergian Mufti Besar Rantau Berautonomi Bangsamoro di Mindanao Muslim (BARMM), Sheikh Abuhuraira Abdulrahman Udasan pada Isnin.

“Takziah kepada keluarga Allahyarham atas pemergian Allahyarham Ustaz Abuhurairah Abdulrahman yang merupakan Mufti Besar Mindanao.

“Semoga rohnya dicucuri rahmat dan ditempatkan dalam kalangan orang-orang yang beriman, al-Fatihah,” katanya menerusi satu kenyataan.

Pejabat wilayah dan kerajaan tempatan BARMM diarah untuk mengibarkan bendera Filipina dan bendera Bangsamoro separuh tiang sebagai penghormatan kepada Sheikh Abuhuraira, salah seorang tokoh penting perjuangan Bangsamoro.

Pengarah Eksekutif Agensi Pembangunan Bangsamoro, Rhadzni Taalim mengumumkan berita pemergian mufti besar itu dan menyifatkan kehilangannya tidak boleh ditukar ganti.

Sheikh Abuhuraira mendedikasikan dirinya untuk mengejar keamanan, memupuk dialog, dan mempromosikan keharmonian antara agama di rantau Bangsamoro dan seterusnya semasa hayatnya, kata Rhadzni.

Sheikh Abuhuraira, yang menghafal beberapa surah Al-Quran sebelum berusia enam tahun, dikagumi kerana pemahamannya yang mendalam tentang Islam, dan beliau mula mempelajari ilmu agama Islam daripada bapanya.

Sheikh Abuhuraira dilahirkan pada 3 Mac 1942, di Kitango, Dulawan (kini Datu Piang) di wilayah Cotabato dan meninggal dunia pada usia 81 tahun.


Serangan ke atas bangunan media, Perancis tuntut penjelasan negara haram

PARIS, 6 Syawal 1442H, Selasa – Perancis menuntut penjelasan dan alasan Israel terhadap serangan udaranya ke atas bangunan di Gaza yang menempatkan pertubuhan-pertubuhan media, kata Presiden Emmanuel Macron pada Isnin.

Beliau juga mengumumkan Paris sedang berusaha ke arah gencatan senjata bagi mengakhiri keganasan kini dalam konflik Israel-Palestin, lapor Agensi Anadolu.

“Keselamatan wartawan dan mereka yang bekerja untuk kebebasan bersuara dan meluahkan pendapat … melindungi mereka sememangnya merupakan tanggungjawab yang sangat penting,” kata Macron pada sidang media di luar Persidangan Mengenai Sudan di Paris.

“Kedutaan kami sedang menangani masalah ini (serangan) dan kami sedang menunggu penjelasan daripada Netanyahu (Perdana Menteri Israel), kami selalu berhubung dengannya,” katanya.

Kenyataan Macron itu dibuat susulan panggilan Setiausaha Negara AS Antony Blinken yang menuntut penjelasan daripada Israel kerana memusnahkan bangunan itu dalam serangan udara yang menempatkan pejabat berita Amerika Associated Press (AP) dan Al Jazeera.

Israel mendakwa bangunan komersial dan kediaman itu digunakan oleh kumpulan militan Hamas untuk operasi perisikan.

AP telah menuntut bukti daripada Israel terhadap dakwaannya mengenai Hamas dan siasatan bebas terhadap serangan itu. Pemantau media antrabangsa yang berpangkalan di Paris iaitu Reporters Without Borders (RSF) juga meminta: “pendakwaraya Mahkamah Jenayah Antarabangsa untuk menentukan sama ada pengeboman itu adalah jenayah perang.”

Minggu lalu, serangan udara Israel telah memusnahkan 23 pejabat media tempatan dan antarabangsa, kata RSF dalam satu kenyataan.

Macron menambah bahawa Perancis sedang mengusahakan perdamaian bersama dengan Mesir, dan Jordan.

Pada Isnin, beliau juga mengadakan perbincangan dengan Presiden Mesir, Abdel Fattah al-Sisi yang berada di Paris untuk persidangan Sudan.

Kenyataan daripada Elysee mengenai pertemuan Macron-Sisi menyebut mereka “berkongsi kebimbangan mendalam tentang peningkatan keganasan dan permusuhan itu perlu ditamatkan.

Kedua-dua negara menyelaraskan usaha mereka menuju gencatan senjata segera. – Bernama


Daftar pemilih tambahan Februari 2022 dibuka untuk semakan

KUALA LUMPUR, 13 Syaaban 1443H, Rabu – Warganegara berumur 18 tahun dan ke atas dalam tempoh 1 hingga 28 Februari 2022 serta mana-mana pemilih berdaftar yang telah memohon pertukaran bahagian pilihan raya atau pertukaran status diminta melakukan semakan nama dalam Daftar Pemilih Tambahan Bulan Februari Tahun 2022 (DPT BLN2/2022).

Setiausaha Suruhanjaya Pilihan Raya (SPR), Datuk Ikmalrudin Ishak dalam kenyataan hari ini berkata, DPT BLN2/2022 yang telah diperaku pada 15 Mac lepas dan diwartakan pada hari ini, dibuka selama 30 hari mulai hari ini hingga 14 April depan untuk semakan.

“DPT BLN2/2022 ini mengandungi nama bagi 38,004 orang warganegara yang berumur 18 tahun dan ke atas dalam tempoh 1 hingga 28 Februari 2022 yang didaftarkan secara automatik sebagai pemilih baharu, 11,385 orang pemilih berdaftar yang bertukar bahagian pilihan raya dan 5,839 orang pemilih bertukar status atau kategori pengundi.

“Sekiranya mereka mendapati namanya tidak disenaraikan dalam DPT BLN2/2022, mereka boleh membuat tuntutan dengan mengisi Borang C melalui aplikasi dalam talian di pautan https://myspr.spr.gov.my atau hadir ke Pejabat Pilihan Raya Negeri yang berkenaan,” katanya.

Beliau berkata, mana-mana pemilih berdaftar di sesuatu bahagian pilihan raya yang membuat semakan dan berhasrat membuat bantahan ke atas kemasukan nama pemilih yang membuat pertukaran ke bahagian pilihan rayanya boleh mengisi Borang D dan hadir ke Pejabat Pilihan Raya Negeri yang berkenaan.

“SPR menyediakan lima kaedah semakan bagi DPT BLN2/2022 iaitu seperti menerusi portal SPR di pautan https://www.spr.gov.my atau https://mysprsemak.spr.gov.my, portal rasmi Pejabat-Pejabat Pilihan Raya Negeri di pautan http://ppn.spr.gov.my, aplikasi dalam talian di pautan https://myspr.spr.gov.my, aplikasi mudah alih MySPR Semak atau hotline SPR di talian 03-8892 7018.

“Borang C dan Borang D juga boleh dimuat turun daripada portal Pejabat-Pejabat Pilihan Raya Negeri di pautan http://ppn.spr.gov.my dan hendaklah dikemukakan kepada Pengarah Pilihan Raya Negeri berkenaan pada waktu pejabat pada mana-mana hari bekerja sepanjang tempoh semakan DPT BLN2/2022,” katanya.

Untuk sebarang pertanyaan mengenai urusan semakan DPT BLN2/2022, orang ramai boleh melayari portal rasmi SPR di pautan https://www.spr.gov.my atau hubungi hotline SPR di talian 03-8892 7018 atau mana-mana Pejabat Pilihan Raya Negeri.-  Bernama


Pusat hiburan ‘tersorok’ diserbu

KUALA LUMPUR, 28 Syaaban 1442H, Sabtu  – Sebuah premis pusat hiburan yang beroperasi di lokasi tersorok dan dikawal ketat oleh pengawal keselamatan di  Jalan Yap Kwan Seng di sini diserbu polis, malam tadi.

Ketua Polis Daerah Dang Wangi, ACP Mohamad Zainal Abdullah berkata, dalam serbuan kira-kira 8.30 malam itu, seramai 24 pengunjung termasuk tujuh wanita, seorang pemilik premis, empat pekerja warga Bangladesh serta lapan wanita pelayan pelanggan (GRO) warga Thailand berusia antara 20 hingga 50 tahun, ditahan.

Menurutnya, semakan mendapati premis dilengkapi kamera litar tertutup (CCTV) itu mempunyai lesen sah yang dikeluarkan oleh Dewan Bandaraya Kuala Lumpur (DBKL) dan hanya membenarkan pelanggan tetap untuk masuk.

“Pemilik pusat hiburan dikompaun RM25,000 dan 24 pengunjung dikompaun RM5,000 (setiap seorang) kerana ingkar prosedur operasi standard (SOP) dengan menjalankan perniagaan ketika pelaksanaan Perintah Kawalan Pergerakan Bersyarat (PKPB) serta dikompaun mengikut Peraturan 11, Peraturan-Peraturan Pencegahan dan Pengawalan Penyakit Berjangkit (No.4) 2021,” katanya dalam kenyataan hari ini.

Mohamad Zainal berkata, empat pekerja warga Bangladesh serta seorang GRO warga Thailand ditahan kerana disyaki tidak memiliki dokumen perjalanan sah manakala tujuh lagi GRO warga Thailand yang turut ditahan kerana dipercayai memiliki permit dan dokumen perjalanan memasuki Malaysia palsu.

Sementara itu, dalam kes berasingan, Timbalan Ketua Polis Daerah Kajang Supt Mohd Sabri Abdullah dalam kenyataan hari ini,berkata, pihaknya sedang memburu seorang pemandu lelaki disyaki melarikan diri daripada pemeriksaan polis di sekatan jalan raya (SJR) di Tol Kajang, semalam.

“Dalam kesesakan lalu lintas anggota polis telah pergi ke kenderaan tersebut dan mengarahkan pemandunya berhenti namun suspek enggan sebelum terus melarikan diri.

“Orang ramai yang mempunyai maklumat diminta tampil untuk memberi maklumat,” katanya.

Mohd Sabri berkata, kes disiasat mengikut Seksyen 42 (1) Akta Pengangkutan Jalan 1987 kerana memandu kenderaan secara melulu dan merbahaya serta di bawah Seksyen 186 Kanun Keseksaan kerana menghalang penjawat awam menjalankan tugas apabila enggan memberikan kerjasama semasa pemeriksaan hendak dijalankan. -Bernama


Iran gagalkan serangan dron di kem tentera

TEHRAN, 8 Rejab 1444H, Isnin – Kementerian Pertahanan Iran menggagalkan serangan dron ke atas kem tenteranya di wilayah Isfahan, selatan, Tehran.

Tiga dron telah dikenal pasti dan terlibat dalam serangan, namun tiada kemalangan jiwa dilaporkan.

Kementerian dalam kenyataan memaklumkan, sebuah dron berjaya dimusnahkan oleh sistem pertahanan udara manakala dua lagi terperangkap dalam sistem perangkap pertahanan negara.

Bagaimanapun kesan dron hanya menyebabkan kerosakan kecil di bumbung kem tentera berkenaan.

Sementara itu Menteri Luar Iran, Hossein Amir – Abdollahian menyifatkan insiden pengecut itu adalah percubaan untuk menggugat kestabilan negara.

Namun, tegas Hossein insiden berkenaan tidak akan memberi kesan dan melemahkan niat Iran terhadap program nuklear.

Dalam pada itu, jurucakap Pentagon, Briged Jeneral Patrick Ryder berkata, tentera Amerika Syarikat (AS) tidak memainkan peranan dalam serangan tersebut namun enggan membuat spekulasi lebih lanjut.

Serangan itu berlaku di tengah-tengah ketegangan yang memuncak berhubung program nuklear Iran dan bekalan senjatanya kepada perang Rusia-Ukraine.

Wilayah Isfahan adalah bandar yang menempatkan pangkalan udara yang besar selain beberapa tapak nuklear, termasuk Natanz, yang merupakan pusat program uranium Iran. – Agensi


Jemaah umrah diingatkan patuh peraturan pakaian berkait Palestin

KUALA LUMPUR, 23 Rabiulakhir 1445H, Selasa – Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar meminta rakyat Malaysia yang mahu atau sedang melaksanakan umrah di Arab Saudi supaya mematuhi undang-undang dan peraturan ditetapkan negara berkenaan.

Beliau berkata, ia terutamanya membabitkan pemakaian baju, mafla atau mengibarkan bendera Palestin.

Ini kerana, undang-undang dan peraturan yang dilaksanakan kerajaan Arab Saudi berhubung perkara itu berkemungkinan berbeza dengan Malaysia.

“Di Malaysia pula, kerajaan berpandangan untuk tidak ada sebarang masalah untuk perkara berkenaan (solidariti Palestin) dan itu merupakan pendekatan dan dasar yang diambil oleh kerajaan Malaysia.

“Namun, tidak dapat dipastikan bagaimana pula pendirian kerajaan Arab Saudi terhadap perkara berkenaan.

“Saya syorkan dan menasihatkan kepada rakyat Malaysia yang ingin melakukan ibadah umrah di Madinah dan Makkah untuk mematuhi peraturan dan undang-undang yang telah ditetapkan oleh Arab Saudi,” katanya seperti dilapor BH.

Beliau berkata demikian selepas merasmikan Majlis Pelepas Konvoi Kembara Zakat 2023 di Jabatan Agama Islam Wilayah Persekutuan (JAWI), hari ini.

Dr Mohd Na’im menegaskan, Malaysia menghormati dasar dan objektif yang telah ditetapkan negara berkenaan.

“Malaysia sudah pasti tidak campur tangan mengenai apa yang ditetapkan dan urusan oleh Arab Saudi.

“Tujuan utama kita mahu ke negara berkenaan adalah untuk melaksanakan ibadah umrah, jadi kita tidak mahu hanya disebabkan dengan melanggar peraturan negara berkenaan, hasrat murni kita untuk melakukan ibadah umrah tidak dapat dicapai.

“Kenapa tidak untuk kita patuh kepada peraturan berkenaan. Jika kita ditangkap kerana melanggar peraturan negara itu, maka ibadah umrah tidak dapat dilaksanakan dengan sempurna,” katanya.

Terdahulu, seorang rakyat Malaysia yang menetap di Arab Saudi berpesan kepada jemaah umrah negara ini supaya tidak sesekali memakai baju atau mafela ‘Free Palestine’ sewaktu berada di sana kerana ia salah di sisi undang-undang.

Wanita dikenali sebagai Masnira Ramli itu berkata, nasihat yang diberikan ini berikutan terdapat jemaah telah ditahan susulan kesalahan tersebut.

“Jangan pakai baju atau mafla ‘Free Palestine’ di Makkah, Madinah. Salah di sisi undang-undang. Dah ada jemaah yang kena tangkap terus ke ‘dalam’ sebab pakai. Hati-hati ya semua jemaah.

“Bukan negara ini tak support (sokong). Tetapi memang itu undang-undangnya. Bukan tentang isu ini sahaja, malah apa-apa isu dalam negara atau dunia pun tak boleh,” katanya menerusi hantaran di Facebook.


Rejim Assad lancar serangan bom di kawasan terjejas gempa bumi

ALEPPO, 17 Rejab 1444H, Rabu – Rejim Bashar al-Assad mengebom kawasan yang terjejas teruk akibat gempa bumi sejurus selepas bencana berlaku, menurut sumber Syria dan ahli politik Britain.

Ahli Parlimen Britain Alicia Kearns, yang mempengerusikan Jawatankuasa Hal Ehwal Luar berkata, Presiden Bashar melancarkan ‘serangan yang benar-benar tidak berperasaan dan keji’ ke atas Marea, bandar di barat laut Syria yang terjejas akibat gempa bumi.

Sumber rejim yang ditempatkan berhampiran lokasi mengesahkan kejadian itu kepada Middle East Eye, berkata ‘tiada kerugian harta atau manusia susulan serangan.’

“Semua orang sibuk dengan bencana gempa bumi,” katanya.

Sumber awam berkata, serangan berlaku kurang dua jam selepas gempa bumi, yang setakat ini mengakibatkan kematian lebih 7,000 orang di seluruh Turkiye dan Syria.

“Saya mendengar bunyi beberapa peluru jatuh di pinggir kawasan sekitar jam 2 pagi,” kata sumber.

Mamoun al-Khatib, seorang aktivis yang berpangkalan di Marea, memberitahu MEE bahawa empat atau lima peluru telah dilepaskan di kawasan itu.

Rejim Syria – kira-kira lima kereta kebal dan kenderaan tentera lain – turut dikesan menuju ke wilayah Suweida, selatan Syria, pada pagi Isnin.

Setiausaha Luar Britain, James Cleverly menyifatkan serangan ke atas Marea sebagai tidak boleh diterima sama sekali.

Di Syria, sekurang-kurangnya 1,834 telah terbunuh dan lebih 3,600 orang telah cedera sejak gempa bumi melanda. – Agensi


Anwar tanya apa salah Zahid?

BANGI, 27 Zulhijjah 1444H, Ahad –Datuk Seri Anwar Ibrahim mendedahkan dua bekas Perdana Menteri sebelum ini pernah merancang mengharamkan UMNO.

Perkara itu berlaku selepas Pilihan Raya Umum Ke-14 (PRU14) lalu ketika Tun Dr Mahathir Mohamad dan Tan Sri Muhyiddin Yassin mentadbir negara.

Anwar memberitahu, beliau tidak bersetuju dengan tindakan itu – kerana baginya mengharamkan UMNO bukan jalan penyelesaian.

“Saya cerita pengalaman bagaimana Tun Mahathir dan Muhyiddin pakat haramkan UMNO, saya ke rumah Muhyiddin, memang tegang. Saya lawan UMNO masa itu, tetapi saya tak setuju haramkan UMNO.

“Kalau dalam politik kita lawan, dia (Muhyiddin) kata tak boleh, keputusan sudah dibuat (untuk haramkan UMNO).

“Saya bercakap dengan Mohamad Sabu dan Lim Guan Eng ketika itu, kami tak setuju dan tak bersama (dalam keputusan itu),” katanya.

Atas dasar Anwar mempersoalkan kepada ahli UMNO, apakah mereka sanggup mengundi BERSATU yang pernah merancang mengharamkan parti itu.

“Sanggupkah kamu beri dukungan kepada parti sebaik dia (Muhyiddin) berkuasa akan mengharamkan parti keramat kamu?,” soalnya seperti dilapor Berita Harian.

Selain itu, Pengerusi Pakatan Harapan (PH) itu turut mengakui pelik dan masih tidak faham apabila terdapat ahli UMNO membenci presiden mereka, Datuk Seri Ahmad Zahid Hamidi.

“Saya tidak boleh faham apa politik sampai begini. Beza pendapat dengan Datuk Seri Zahid tidak mengapa, nak kritik boleh. Tapi salah dia apa?

“Kerana dia bersama Kerajaan Perpaduan? Salah dia apa? Konon kerana dia gadai prinsip kepada DAP?, soal Anwar.


Dua penunjuk perasaan di Myanmar maut ditembak

MANDALAY, 9 Rejab 1442H, Ahad – Sekurang-kurangnya dua orang terbunuh dan beberapa yang lain cedera di bandar kedua Mandalay di Myanmar, selepas pasukan keselamatan melepaskan tembakan ke arah penunjuk perasaaan.

Kematian pada hari Sabtu itu menandakan hari paling berdarah setelah lebih dua minggu demonstrasi besar-besaran diadakan bagi membantah rampasan kuasa tentera – yang menggulingkan pemimpin Aung San Suu Kyi.

Insiden di bandar kedua terbesar itu bertukar ganas selepas penunjuk perasaan mula bertindak luar kawalan dan turut membaling batu sebagai cubaan untuk mengusir pihak berkuasa.

Pihak berkuasa tentera bertindak balas dengan melepaskan gas pemedih mata, meriam air dan peluru getah pada penunjuk perasaan.

Pasukan penyelamat kecemasan yang berpusat di Mandalay, Hlaing Min Oo mengesahkan dua terbunuh – salah seorangnya remaja – ditembak di kepala.

Selain itu, sekurang-kurangnya lima orang cedera akibat peluru getah dan terpaksa dibawa ke hospital, menurut wartawan agensi berita Associated Press yang berada di tempat kejadian.

Media tempatan melaporkan lebih daripada 12 orang ditangkap selepas pertempuran.

Protes di seluruh negara tidak menunjukkan tanda akan surut walaupun tindakan keras oleh pemerintah tentera baru-baru ini – termasuk malam keenam berturut-turut di mana perkhidmatan internet disekat selama berjam-jam.

Penunjuk perasaan juga berkumpul di tempat lain di Yangon, melaungkan dan memegang papan nama dan gambar pemenang Nobel Aung San Suu Kyi, yang telah ditahan sejak pemerintahannya yang dipilih secara demokratik. – Agensi


9 rakyat Malaysia bersama 2 tanggungan selamat tiba di Poland

KUALA LUMPUR, 25 Rejab 1443H, Ahad – Sembilan rakyat Malaysia bersama dua tanggungan mereka dan seorang warga Singapura yang dibawa keluar dari Kyiv, Ukraine selamat tiba di Poland awal pagi tadi dan disambut dua pegawai Kedutaan Besar Malaysia di negara itu.

Menteri Luar Datuk Seri Saifuddin Abdullah menerusi ciapan di Twitter memaklumkan konvoi tersebut yang diketuai oleh Kuasa Usaha Sementara Kedutaan Besar Malaysia di Ukraine Fadhilah Daud kini sedang menuju ke ibu kota Poland.

“Mereka sedang menuju ke Warsaw pada waktu ini dan dijangka pulang ke Kuala Lumpur dalam masa yang terdekat,” katanya.

Sementara itu, Wisma Putra menerusi hantaran di Twitter memaklumkan konvoi itu selamat tiba di sempadan Korczowa-Krakovets pada pukul 5.45 pagi waktu Malaysia (10.45 malam, 26 Feb waktu tempatan).

“Wisma Putra sentiasa berhubung dengan pegawai kedutaan mengenai lokasi, keselamatan dan konvoi yang mengiringi mereka,” katanya.

Semalam, Perdana Menteri Datuk Seri Ismail Sabri Yaakob dilaporkan berkata pemindahan baki rakyat Malaysia di Ukraine sedang giat dilakukan manakala 13 rakyat Malaysia telah meninggalkan negara itu dalam tempoh beberapa minggu lepas berikutan keadaan tidak menentu di rantau itu.

Presiden Rusia Vladimir Putin pada Khamis mengumumkan operasi ketenteraan khas di wilayah Donbas, timur Ukraine.

Susulan itu, Presiden Ukraine Volodymyr Zelenskyy mengisytiharkan darurat di seluruh negara.

Ukraine juga telah mengumumkan penutupan ruang udaranya untuk kegunaan awam, kerana ‘berisiko tinggi’ kepada penerbangan awam.

Difahamkan, pelan pemindahan untuk rakyat Malaysia adalah menerusi jalan darat ke Poland, yang meliputi perjalanan 782 kilometer. – Bernama


RON97 naik 2 sen

KUALA LUMPUR, 23 Ramadan 1442H, Rabu – Harga runcit petrol RON97 naik dua sen seliter manakala harga runcit RON95 dan diesel kekal, masing-masing pada RM2.05 dan RM2.15 seliter bagi tempoh 6 hingga 12 Mei.

Kementerian Kewangan dalam satu kenyataan hari ini memaklumkan harga baharu petrol RON97 ialah RM2.60 seliter.

Menurut kenyataan itu, harga berkenaan adalah berdasarkan penetapan harga runcit produk petroleum secara mingguan menggunakan formula Mekanisme Harga Automatik (APM).

“Bagi melindungi pengguna daripada kesan kenaikan harga sebenar minyak di pasaran global, kerajaan mengekalkan paras harga siling RM2.05 seliter bagi petrol RON95 dan RM2.15 seliter bagi diesel walaupun harga runcit APM bagi RON95 dan diesel telah meningkat melebihi harga siling yang ditetapkan,” menurut kenyataan itu.

Kerajaan juga akan terus memantau kesan perubahan harga minyak mentah dunia serta mengambil langkah bersesuaian bagi memastikan kebajikan dan kesejahteraan rakyat terus terpelihara, katanya. – Bernama


PKP 14 hari di 6 negeri mulai Rabu

KUALA LUMPUR, 27 Jamadilawal 1442H, Isnin – Kerajaan memutuskan untuk melaksanakan Perintah Kawalan Pergerakan (PKP) di enam negeri – Pulau Pinang, Selangor, Wilayah Persekutuan (Kuala Lumpur, Putrajaya dan Labuan), Melaka, Johor dan Sabah – untuk tempoh 14 hari bermula Rabu (13 Januari) hingga 26 Januari.

Perdana Menteri Tan Sri Muhyiddin Yassin berkata, enam lagi negeri – Pahang, Perak, Negeri Sembilan, Kedah, Terengganu dan Kelantan dilaksanakan PKP Bersyarat (PKPB) manakala PKP Pemulihan (PKPP) bagi Perlis serta Sarawak, untuk tempoh sama.

“Berdasarkan penilaian risiko oleh Kementerian Kesihatan (KKM), Majlis Keselamatan Negara (MKN) serta pelbagai kementerian dan agensi serta nasihat pakar-pakar kesihatan awam di dalam negara, kerajaan bersetuju dengan pandangan bahawa satu tindakan yang tegas perlu diambil untuk memutuskan rantaian jangkitan penularan virus COVID-19,” katanya dalam perutusan khas yang disiarkan secara langsung di stesen-stesen televisyen tempatan hari ini.

Muhyiddin berkata, negeri-negeri yang dikenakan PKP adalah negeri yang berisiko tinggi hasil penilaian risiko oleh KKM dan tahap keupayaan perkhidmatan kesihatannya telah hampir mencapai kapasiti maksimum.

Beliau berkata, KKM akan membuat penilaian risiko secara berterusan bagi memutuskan sama ada pelaksanaan PKP itu akan ditamatkan atau diteruskan sebelum tempoh dua minggu berkenaan tamat.

Perdana Menteri berkata, trend peningkatan kes COVID-19 amat membimbangkan dengan pendekatan tegas perlu bagi memutuskan rantaian penularan jangkitan wabak itu, sekali gus menurunkan bilangan kes positif harian ke satu tahap yang terkawal dan boleh diurus dengan lebih berkesan.

Beliau berkata, kerajaan mendengar keluhan dan cadangan rakyat yang amat bimbang dengan perkembangan peningkatan kes COVID-19 serta memahami beban anggota barisan hadapan, selain kesihatan awam negara yang semakin tenat.

Malaysia mula merekodkan kes harian empat digit bagi COVID-19 pada 24 Okt 2020, iaitu 1,228 kes dan fenomena itu direkodkan setiap hari dengan rekod tertinggi dilapor pada 7 Jan lepas – 3,027 kes.

Dalam gelombang ketiga COVID-19 ini, 476 kluster baharu dilaporkan sehingga semalam (10 Jan) melibatkan 259 kluster tempat kerja (54.41 peratus), peningkatan ketara bilangan kluster baharu berbanding 110 kluster baharu ketika gelombang kedua dengan 25 kluster (22.72 peratus) melibatkan tempat kerja.

“Fasiliti KKM sudah tidak mampu untuk menampung peningkatan sehingga 2,000 kes baharu setiap hari. Our healthcare system is at breaking point,” kata Muhyiddin.

Antaranya, Muhyiddin berkata, 15 hospital COVID-19 mencatatkan kadar penggunaan katil COVID-19 (bukan Unit Rawatan Rapi (ICU)) melebihi 70 peratus selain di Lembah Klang, kadar penggunaan katil ICU di Hospital Kuala Lumpur dan Pusat Perubatan Universiti Malaya telah mencapai 100 peratus.

Kadar penggunaan katil ICU untuk pesakit COVID-19 di lima negeri iaitu Perak, Selangor, Melaka, Terengganu dan Sarawak pula telah melebihi 70 peratus.

Beliau berkata, lebih 1,450 anggota perubatan di hospital seluruh negara telah dijangkiti atau terpaksa menjalani arahan kuarantin dan tidak dapat bertugas.

“Bencana banjir dan peningkatan kes di beberapa negeri juga menyukarkan proses mobilisasi anggota di dalam negeri dan juga antara negeri. Ini menyukarkan usaha menambah bilangan katil ICU untuk pesakit kritikal,” katanya.

Perdana Menteri berkata, peningkatan jumlah pesakit secara mendadak akan melumpuhkan kapasiti sistem kesihatan sedia ada dalam sekelip mata, dengan ia tidak lagi mampu menampung jumlah pesakit yang memerlukan rawatan dan kes-kes kematian akan terus meningkat.

“Situasi sekarang ini amat membimbangkan. Sistem penjagaan kesihatan kita kini mengalami tekanan yang hebat sejak pandemik bermula. Sebagaimana yang saya katakan sebelum ini, perkara yang tidak pernah berlaku dahulu memerlukan langkah yang tidak pernah diambil sebelum ini,” katanya.  -Bernama


Tiada rekod pembayaran UKSB kepada Hishammuddin: Penyiasat

SHAH ALAM, 12 Muharram 1444H, Rabu – Pegawai penyiasat Suruhanjaya Pencegahan Rasuah Malaysia (SPRM) dalam kes rasuah bekas Timbalan Perdana Menteri Datuk Seri Dr Ahmad Zahid Hamidi memberitahu Mahkamah Tinggi hari ini bahawa hasil siasatannya mendapati tiada rekod pembayaran dibuat syarikat Ultra Kirana Sdn Bhd (UKSB) kepada Datuk Seri Hishammuddin Hussein.

V. Mahendran, 38, berkata menerusi keterangan saksi-saksi pendakwaan dan semakan lejar yang diperoleh daripada bekas Pengurus Pentadbiran UKSB David Tan Siong Sun, tiada sebarang pembayaran dibuat kepada Menteri Kanan Pertahanan itu.

Beliau berkata demikian semasa pemeriksaan utama oleh Timbalan Pendakwa Raya (TPR) Zander Lim Wai Keong, semasa perbicaraan kes rasuah Ahmad Zahid berhubung projek Visa Luar Negara (VLN) hari ini.

Zander Lim: Siapakah saksi-saksi yang memberi keterangan tersebut ?

Mahendran: David Tan, Harry Lee (bekas Pengarah UKSB Harry Lee Vui Khiun) dan Wan Quoris (bekas Pengarah UKSB Wan Quoris Shah Wan Abdul Ghani)

Zander Lim: Berdasarkan lejar ini, adakah nama Hishammuddin dicatat?

Mahendran: Tidak ada

Ketika ditanya TPR Datuk Raja Rozela Raja Toran, sama ada wujud siasatan membabitkan nama-nama orang kenamaan yang terdapat di dalam lejar UKSB, saksi pendakwaan ke-18 itu menjawab: “Saya semak puluhan nama individu seperti pegawai kerajaan, ahli politik, rakan perniagaan dan juga nama orang kenamaan seperti KJ”.

Sementara itu, semasa pemeriksaan balas oleh peguam Datuk Ahmad Zaidi Zainal yang mewakili Ahmad Zahid, saksi itu berkata beliau tidak pernah menyiasat nama proksi-proksi menteri semasa proses siasatan kes itu.

Ahmad Zahid, 69, menghadapi 33 pertuduhan menerima rasuah berjumlah SG$13.56 juta daripada UKSB untuk dirinya sebagai Menteri Dalam Negeri bagi menyambung kontrak syarikat itu sebagai pengendali perkhidmatan Pusat Sehenti (OSC) di China dan sistem VLN serta untuk mengekalkan perjanjian kontrak untuk membekalkan sistem bersepadu VLN kepada syarikat yang sama oleh Kementerian Dalam Negeri.

Bagi tujuh lagi pertuduhan, dia didakwa memperoleh untuk dirinya SG$1,150,000; RM3.125 juta; 15,000 Swiss Franc dan US$15,000 daripada syarikat sama yang mempunyai kaitan rasmi dengan tugas rasminya.

Perbuatan itu didakwa dilakukan di Seri Satria, Presint 16, Putrajaya, dan Country Heights Kajang antara Oktober 2014 dan Mac 2018.

Perbicaraan di hadapan Hakim Datuk Mohd Yazid Mustafa bersambung esok. – Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Polis Perak ‘jaga’ plaza tol, jangan ingat boleh rentas negeri

IPOH, 25 Ramadan 1442H, Jumaat – Mana-mana pengguna lebuh raya yang didapati mempunyai kadar bayaran tol tidak munabasah dan tinggi akan dikenakan kompaun selain diarah berpatah balik ekoran kesalahan rentas negeri, kata Ketua Polis Perak Datuk Mior Faridalathrash Wahid.

Beliau berkata ini antara strategi digunakan pihaknya dalam membanteras pergerakan rentas negeri khasnya sewaktu musim perayaan selain usaha mengekang penularan pandemik COVID-19 ke negeri ini.

“Akan ada pemeriksaan (oleh beberapa anggota di plaza tol), tetapi tidak kepada semua kenderaan. Kalau kita buat terlalu ketat seperti pemeriksaan semua kenderaan, akan menyebabkan kesesakan lalu lintas. Kita mungkin tengok pada kadar bayaran tol.

“Contohnya bila bacaan tol itu tinggi seperti dari Jalan Duta, kita akan hentikan kenderaan tersebut untuk tindakan kompaun dan arah pengguna berpatah balik kecuali mereka yang ada surat pelepasan. Ini satu daripada strategi.

“Kadang-kadang ada yang pandai keluar tol itu ini untuk elak dikesan rentas negeri. Mereka ada pelbagai taktik. Kita tidak mampu periksa semua pengguna jalan raya. Berilah kerjasama kepada pihak berkuasa,” katanya.

Beliau berkata demikian selepas menghadiri perhimpunan bulanan bersama Ketua Polis Perak di Pangkalan Latihan Pasukan Gerakan Udara hari ini.

Sebelum ini, beliau dilapor berkata polis Perak akan memperketatkan lagi sekatan jalan raya (SJR) di 27 laluan keluar masuk di negeri ini bagi mengekang pergerakan rentas negeri tanpa kebenaran oleh mana-mana individu menjelang dan sewaktu sambutan Aidilfitri.

Justeru, Mior Faridalathrash berkata usaha pihaknya sewaktu pengoperasian di SJR itu memerlukan kerjasama dan dasar tanggungjawab semua pihak dalam memastikan kadar jangkitan COVID-19 dapat dikekang sepenuhnya.

“Kalau kita tiada rasa tanggungjawab, sampai bila-bila apa kita buat ini tidak akan berjaya,” tegasnya.

Dalam pada itu, beliau berkata pihaknya menerima kira-kira 3,000 permohonan rentas negeri setiap hari membabitkan 15 Ibu Pejabat Polis Daerah (IPD) di seluruh negeri namun ada yang ditolak kerana alasan yang tidak kukuh dan tidak menyakinkan.

“Kadang-kadang sampai 3,000 permohonan sehari, tetapi bukan tujuan sosial. Jika ingin ziarah orang tua, sambut perayaan memang tidak dibenarkan kecuali kematian, tujuan perubatan, ambil anak dari asrama, ekonomi dan perhubungan jarak jauh.

“Kita memang periksa dengan teliti. Ada yang kita tolak lebih kurang 100 permohonan sehari. Kadang-kadang alasan atas dasar kebajikan tetapi sebenarnya bukan. Kematian pun yang dibenarkan cuma keluarga rapat sahaja. Kebanyakan permohonan untuk rentas negeri pada hujung minggu,” jelasnya.

Terdahulu, beliau menyampaikan penghargaan kepada anggota dan pegawai dari IPD seluruh negeri yang telah menunjukkan prestasi terbaik dan cemerlang dalam perkhidmatan serta penugasan bagi tempoh bulan lepas.

Dalam ucapannya, Mior Faridalathrash berkata prestasi jenayah indeks negeri ini masih terkawal sepanjang empat bulan pertama apabila menunjukkan penurunan sebanyak 227 kes (19.2 peratus) berbanding tempoh yang sama tahun lepas.

Selain itu, dalam tempoh yang sama juga tegasnya, seramai 3,346 orang telah ditangkap atas pelbagai kesalahan dadah yang antara lain menunjukkan peningkatan sebanyak 331 orang (11 peratus). – Bernama


Polis tutup, lencongkan laluan ke pusat penamaan calon mulai 6 pagi esok

KUALA LUMPUR, 9 Rabiulakhir 1444H, Jumaat – Polis akan menutup beberapa laluan menuju ke Pusat Penamaan Calon Pilihan Raya Umum ke-15 (PRU15) di seluruh negara bermula 6 pagi esok sehingga proses itu selesai, bagi memastikannya berjalan lancar.

Di ibu negara, Ketua Polis Daerah Sentul ACP Beh Eng Lai berkata polis akan melaksanakan penutupan jalan di kedua-dua hala di Jalan Sultan Azlan Shah (Jalan Ipoh), dari persimpangan lampu isyarat Jalan Perhentian ke persimpangan lampu isyarat Ibu Pejabat Polis Daerah Sentul.

Ketua Polis Daerah Ampang Jaya ACP Mohamad Farouk Eshak berkata, jalan yang ditutup membabitkan laluan dari arah Jalan Ampang-Lembah Jaya, iaitu bermula dari persimpangan lampu isyarat Kampung Melayu sehingga ke persimpangan lampu isyarat Bandar Baru Ampang.

“Bagi laluan dari arah Jalan Ampang-Kuala Lumpur, jalan yang akan ditutup bermula dari persimpangan lampu isyarat Bandar Baru Ampang sehingga ke susur keluar Jalan Merdeka, manakala Jalan Chengal ditutup sepenuhnya.

“Kenderaan ringan dari arah Kuala Lumpur akan dilencongkan masuk ke Jalan Merbau-Jalan Pinang-Jalan Ampang manakala kenderaan dari arah Lembah Jaya akan dilencongkan masuk ke Jalan Wawasan 4/2-Jalan Merdeka-Jalan Mewah-Jalan Cahaya 1-Jalan Besar Cahaya,” katanya dalam kenyataan hari ini.

Mohamad Farouk berkata, laluan lain yang ditutup membabitkan kedua-dua arah Jalan Pandan Ilmu-Jalan Bunga Raya bermula dari simpang masuk ke Jalan Pandan Indah 3/3 sehingga ke persimpangan lampu isyarat Jalan Bunga Raya.

Beliau berkata, turut ditutup simpang keluar Jalan Kencana 1, simpang keluar dari Jalan Pandan Indah 3/6, simpang Jalan Pandan Indah 3/4, simpang di Jalan Pandan Indah 3/4d dan simpang di Jalan Pandan Indah 3/4e.

Di PUTRAJAYA, Ketua Polis Daerah Putrajaya ACP A. Asmadi Abdul Aziz berkata beberapa jalan di Presint 9 akan ditutup secara berperingkat bermula 8 pagi membabitkan Jalan Presint 9C bermula lampu isyarat Petronas 9D sehingga lampu isyarat Jalan P9C/1 (Fasa 8) dan Jalan Presint P9A bermula dari Petronas P9A hingga Jalan Presint P9C, Jalan Presint 9F bermula Sekolah Kebangsaan Putrajaya Presint 9 (1) atau Klinik Kesihatan P9 hingga Jalan Presint P9C.

Di SELANGOR, beberapa jalan kecil di sekitar pusat penamaan calon di sembilan daerah iaitu Petaling Jaya, Klang Utara, Shah Alam, Kajang, Gombak, Hulu Selangor, Ampang Jaya, Sungai Buloh dan Sabak Bernam akan ditutup serta dilencongkan bagi kelancaran trafik ketika urusan proses penamaan calon PRU15 esok.

Ketua Polis Selangor Datuk Arjunaidi Mohamed berkata penutupan jalan utama hanya melibatkan dua daerah iaitu Jalan Persiaran 3, Bandar Baru Selayang dan Lorong Sekolah SMK Sg Pusu di Gombak dan Jalan Yong Shook Lin, Jalan 52/18 -Texas hingga Restoran Ajmeer dan Jalan Lebuh Bandar Utama di Petaling Jaya.

Sementara itu, NEGERI SEMBILAN beberapa jalan utama di negeri itu ditutup bagi melancarkan proses penamaan calon esok termasuk di Seremban melibatkan Jalan Yam Tuan, Jalan Lee Fong Yee/Jalan Yam Tuan dan Jalan Kuil, Jempol; Lorong Bakti Lee Motor, Masjid Lama Kuala Klawang dan Simpang tiga Telekom.

Di PERAK, Ketua Polis Daerah Perak Tengah Supt Barudin Wariso berkata antara laluan yang ditutup ialah hadapan Ibu Pejabat Daerah (IPD) Perak Tengah, simpang hadapan pejabat Jabatan Kerja Raya (JKR)/ RISDA Perak Tengah, hadapan Mahkamah Syariah Perak Tengah, Kampung Gajah-Tanjung Tualang di hadapan Pejabat Daerah dan satu lorong akan ditutup di Tanah Kecil Kampung Gajah.

Selain itu, Ketua Polis Daerah Kuala Kangsar ACP Omar Bakhtiar Yaacob berkata jalan yang akan ditutup dan dilencongan melibatkan Jalan Tun Razak, Jalan Raja Chulan, Jalan Kolej Melayu (MCKK), Jalan Daeng Selili, Jalan Taiping, Persiaran Bendahara, kawasan Parlimen Pasir Salak di Dewan Millenium Pejabat Daerah dan Tanah Kecil Kampung Gajah.

Di TERENGGANU, Ketua Polis Daerah Kuala Terengganu, ACP Abdul Rahim Md Din berkata jalan daripada lampu isyarat persimpangan Batu Buruk dan Jalan Kamaruddin sehingga ke Bulatan Ladang akan ditutup di kedua-dua arah bermula 7 pagi hingga 12 tengah hari esok.

Selain itu, Ketua Polis Daerah Kemaman, Supt Hanyan Ramlan berkata jalan T/L Hipeng iaitu susur ke Air Putih, Jalan Padang, Simpang Gong Limau, Pusingan-U KOPKEM, Jalan Dato dan Simpang Hospital ke Ibu Pejabat Polis Daerah Kemaman akan ditutup secara berperingkat bermula 6 pagi esok. – Bernama


China enggan benar kajian baharu asal-usul COVID-19

BEIJING, 5 Muharram 1443H, Sabtu – China menolak permintaan Pertubuhan Kesihatan Sedunia (WHO) yang mahu melaksanakan kajian baharu mengenai asal-usul coronavirus.

Penolakan itu dibuat setelah WHO mendesak Beijing untuk berkongsi data mentah dari kes-kes COVID-19 terawal untuk melaksanakan semula kajiannya mengenai asal-usul penyakit virus tersebut.

Pada Januari 2021, pasukan pakar antarabangsa WHO telah pergi ke Wuhan untuk menghasilkan laporan fasa pertama, yang ditulis bersama dengan rakan-rakan mereka dari China, tetapi ia gagal menemui kedudukan yang tepat mengenai asal-usul virus tersebut.

Laporan WHO mengatakan bahawa virus yang melompat dari kelawar ke manusia melalui haiwan perantaraan adalah senario yang paling mungkin berlaku, dan spekulasi mengenai virus muncul dari makmal virologi Wuhan adalah mustahil.

Bagaimanapun, sebagai maklum balas kepada permintaan terbaharu WHO, China mengulangi pendiriannya bahawa kajian awal sudah cukup dan permintaan untuk data lebih lanjut didorong oleh agenda politik dan bukannya penyelidikan saintifik.

Wakil Menteri Luar China, Ma Zhaoxu menolak cadangan kajian baharu dan berkata: “Kesimpulan dan cadangan laporan bersama WHO dan China telah diakui oleh masyarakat antarabangsa dan komuniti saintifik.”

“Kerja pengesanan global di masa depan harus dan hanya dapat dilakukan lebih lanjut berdasarkan laporan ini, dan bukannya memulakan yang baru,” tambah pegawai China itu.

Teori penularan virus dari makmal China pada awalnya ditolak oleh pemerintahan bekas Presiden Amerika Syarikat (AS), Donald Trump.

Sejak menjangkiti mangsa pertamanya di bandar Wuhan di China tengah pada akhir 2019, wabak ini merebak ke hampir semua negara di seluruh dunia, membunuh lebih daripada empat juta orang setakat ini.

China juga meminta AS untuk memberikan penjelasan penuh mengenai kegiatan bio-ketenteraannya di dalam dan luar negara, satu perkara yang dikhuatiri oleh Russia dan lain-lain. – Agensi


Talian hotline Bantuan Prihatin Rakyat ditutup sementara

BANGI, 5 Jamadilakhir 1442H, Isnin – Talian hotline Bantuan Prihatin Rakyat (BPR) 1800-88-2747 ditutup sementara bermula Isnin sehingga ke satu tarikh yang akan dimaklumkan kelak.

Lembaga Hasil Dalam Negeri (LHDN) dalam kenyataan berkata, buat masa ini, pelanggan yang mempunyai sebarang pertanyaan lanjut dan masalah berkaitan permohonan BPR dinasihatkan untuk menghubungi cawangan atau Pusat Khidmat Hasil (PKH) yang berdekatan.

Terdahulu, LHDN memaklumkan tempoh permohonan dan kemas kini BPR 2021 bermula dari 15 Januari sehingga 15 Februari depan.


Tutup sekolah Zon Merah tumpuan Dewan Rakyat

KUALA LUMPUR, 14 Zulhijjah 1441H, Selasa – Keputusan Kementerian Pendidikan (KPM) berkaitan penutupan sekolah di Zon Merah COVID-19 seperti Kuching, Sarawak adalah antara perkara bakal dibangkitkan dalam persidangan Dewan Rakyat, yang memasuki hari ke-13 hari ini.

Menurut Aturan Urusan Mesyuarat dalam laman rasmi Parlimen, isu berkenaan yang diajukan oleh Teo Nie Ching (PH-Kulai) kepada Menteri Pendidikan adalah antara tiga soalan yang dikemukakan pada sesi Pertanyaan-Pertanyaan Menteri.

Dalam sesi soal jawab lisan pula, Ketua Pembangkang Datuk Seri Anwar Ibrahim (PH-Port Dickson) dijangka mengajukan soalan kepada Perdana Menteri berkaitan sebab pembentangan Rancangan Malaysia Ke-12 (RMK12) ditangguhkan serta sejauh mana permasalahan fiskal menjadi punca penangguhan itu.

Seterusnya, sidang Dewan Rakyat pada hari kedua minggu keempat ini akan menyambung perbahasan titah menjunjung kasih Yang di-Pertuan Agong dengan tujuh kementerian dijadual menggulung perbahasan.

Pembentangan beberapa rang undang-undang bagi bacaan kali kedua iaitu Rang Undang-Undang Perbekalan Tambahan (2019) 2020, Rang Undang-Undang Perbekalan (Penguntukan Semula Peruntukan Perbelanjaan) 2020, Rang Undang-Undang Pengangkutan Jalan (Pindaan) 2020 dan Rang Undang-Undang Racun (Pindaan) 2019 turut disenaraikan dalam urusan Aturan Mesyuarat.

Persidangan Dewan Rakyat kali ini berlangsung selama 25 hari sehingga 27 Ogos berpandukan kebiasaan baharu dengan mematuhi prosedur operasi standard (SOP) yang ditetapkan bagi mengekang penularan COVID-19. – Bernama


Kedaulatan negara diutamakan dalam rundingan WHO CA+, IHR 2005

KUALA LUMPUR, 12 Rabiulakhir 1445H, Jumaat – Kerajaan akan memastikan kedaulatan negara sentiasa menjadi keutamaan dalam rundingan Triti Pandemik Perjanjian Konvensyen Pertubuhan Kesihatan Sedunia (WHO CA+) dan pindaan Peraturan Kesihatan Antarabangsa (IHR 2005).

Menteri Kesihatan, Dr Zaliha Mustafa berkata, beliau mendengar kebimbangan rakyat terkait isu WHO CA+ dan pindaan IHR 2005 berkenaan.

“Penglibatan kita penting untuk memastikan suara kita didengari dan sebarang keputusan yang akan dibuat di peringkat WHO ini tidak bercanggah dengan prinsip kita khususnya perkara-perkara yang menyentuh sensitiviti rakyat Malaysia.

“Tiada keputusan akan diberikan sehingga segala-galanya dipersetujui. Saya memberi komitmen bahawa kedaulatan negara akan sentiasa menjadi keutamaan dalam rundingan ini,” katanya menerusi hantaran di Facebook malam ini.

Persatuan Pengguna Islam Malaysia (PPIM) sebelum ini dilaporkan menuntut kerajaan membantah rundingan WHO CA+ dan pindaan IHR 2005 kerana dikhuatiri akan mengancam kedaulatan negara. – Bernama


Syor naik taraf lesen motosikal secara automatik dibawa ke MOT

PEKAN, 10 Safar 1445H, Ahad – Timbalan Perdana Menteri, Datuk Seri Dr Ahmad Zahid Hamidi berkata, cadangan untuk menaik taraf lesen memandu motosikal bagi kelas B2 kepada B secara automatik akan dibawa ke Kementerian Pengangkutan (MOT) untuk diteliti terlebih dahulu.

Beliau berpendapat, tidak ada masalah berhubung cadangan itu kerana penunggang motosikal yang mempunyai lesen B2 memang memiliki pengalaman menunggang kenderaan berkenaan.

“Saya tidak fikir ujian memandu (diperlukan) kerana mereka pemandu (penunggang) yang berpengalaman, dan saya juga fikir mereka tidak memerlukan syarat-syarat ketat.

“Saya akan kemukakan kepada Menteri Pengangkutan (Anthony Loke Siew Fook) dahulu, saya tidak fikir ini satu masalah kerana ia merupakan isu pentadbiran sahaja,” katanya kepada pemberita selepas Majlis Pelepasan Konvoi Kembara Merdeka 66 di sini, hari ini.

Majlis pelepasan melibatkan lebih 238 penunggang motosikal berkuasa tinggi daripada ahli Superbikers Association Malaysia (S.A.M) itu turut dihadiri Menteri Besar Pahang, Datuk Seri Wan Rosdy Wan Ismail dan Presiden S.A.M, Datuk Abdul Halim Suleiman.

Jabatan Pengakutan Jalan (JPJ) mengklafikasikan lesen memandu kelas B2 bagi motosikal tidak melebihi 250 cc manakala kelas B melibatkan motosikal melebihi 500 cc.

Terdahulu, Abdul Halim menyerahkan kertas cadangan bagi menaik taraf lesen memandu kelas B2 kepada B secara automatik bagi penunggang motosikal yang tidak melakukan kesalahan jalan raya serius dalam tempoh tiga tahun selepas mendapat lesen B2.

Sementara itu, dalam ucapannya Ahmad Zahid yang juga Pengerusi Eksekutif S.A.M berkata cukai import untuk motosikal berkuasa tinggi masih tinggi, dan beliau yakin belanjawan yang menyentuh perkara berkenaan sedang disediakan.

Program Kembara Merdeka 66 sejauh 1,366 kilometer itu bermula hari ini sehingga 31 Ogos, yang akan menjelajahi Pahang, Terengganu, Kelantan, Perak, Kedah, Pulau Pinang dan Lembah Klang.

Kembara Merdera hasil cetusan idea Ahmad Zahid itu bertujuan menzahirkan semangat patriotik selain menyemarakan ikatan silaturahim antara pemilik motosikal berkuasa tinggi, penduduk kampung dan penunggang motosikal dalam kalangan golongan muda. – Bernama


Pengundi positif COVID-19, saluran undi di Alor Gajah ditutup sementara

MELAKA, 15 Rabiulakhir 1443H, Sabtu – Satu saluran mengundi di sebuah pusat pengundian di daerah Alor Gajah di sini ditutup sementara kira-kira jam 2.30 petang tadi, ekoran kejadian seorang pengundi disahkan positif COVID-19, ketika mengundi pada Pilihan Raya Negeri (PRN) Melaka.

Pengarah Kesihatan Melaka Dr Rusdi Abd Rahman berkata, pihak Jabatan Kesihatan Daerah (PKD) Alor Gajah menerima notifikasi daripada COVID-19 Assessement Centre (CAC) Melekek, selepas keputusan ujian saringan COVID-19 pesakit berkenaan yang tidak menunjukkan sebarang gejala diterima setelah beliau selesai mengundi.

Menurutnya pihaknya kemudiannya mengarahkan pihak Suruhanjaya Pilihan Raya (SPR) di pusat mengundi terlibat, menutup sementara kawasan berisiko termasuk saluran mengundi bagi proses disinfeksi menyeluruh.

“Proses disinfeksi telah dijalankan dengan kerjasama pihak bomba dan pasukan pemantauan PKD Alor Gajah juga telah diarahkan ke pusat mengundi terlibat untuk memastikan kawalan infeksi dijalankan secara teratur,” katanya dalam kenyataan di sini hari ini.

Beliau berkata SPR juga telah mengambil langkah segera membuka bilik baharu kira-kira jam 3 petang bagi menggantikan saluran mengundi berkenaan dan menggunakan peralatan baharu.

“Jabatan Kesihatan Melaka memandang serius kejadian tersebut dan siasatan lanjut sedang dijalankan dengan terperinci dan semua kontak rapat dan sosial sedang disiasat petugas Bilik Gerakan PKD Alor Gajah.


KKM cadang pergerakan rentas negeri sambut Aidilfitri ditangguh

PUTRAJAYA,  3 Ramadan 1442H, Khamis – Kementerian Kesihatan (KKM) mencadangkan pergerakan rentas negeri bagi sambutan Aidilfitri tahun ini ditangguhkan susulan situasi penularan pandemik COVID-19 masih membimbangkan ketika ini.

Menteri Kesihatan Datuk Seri Dr Adham Baba berkata, ini berikutan rungutan serta rayuan pelbagai pihak agar kerajaan menangguhkan kebenaran pergerakan berkenaan.

“Sepertimana kita sedia maklum, kebanyakan negeri ketika ini masih di bawah PKPB (Perintah Kawalan Pergerakan Bersyarat) dan PKPP (Perintah Kawalan Pergerakan Pemulihan) sehingga 28 April ini.

“Memandangkan kes harian masih meningkat dan belum stabil, maka pergerakan ini perlu ditangguhkan. Program vaksinasi (Program Imunisasi COVID-19 Kebangsaan) pun masih dijalankan,” katanya pada sidang media selepas melancarkan buku ‘Malaysia Health Sector Response to COVID-19: Perspectives From The Field’, di pejabatnya hari ini.

Malaysia mencatatkan 1,889 kes COVID-19 semalam (14 April) berbanding 1,767 kes pada Selasa.

Ditanya mengenai kemungkinan mereka yang lengkap menerima dua dos suntikan vaksin COVID-19 dibenarkan untuk rentas negeri, Dr Adham berkata, pihaknya masih menunggu dapatan daripada Pertubuhan Kesihatan Sedunia (WHO) serta Pusat Kawalan dan Pencegahan Penyakit yang berpengkalan di Amerika Syarikat.

“Kita masih menunggu dapatan ini untuk mendapatkan keputusan sama ada perkara ini boleh dibenarkan,” katanya.

Mengenai prosedur operasi standard (SOP) di bazar Ramadan, Dr Adham memaklumkan pihaknya menerima aduan mengenai kegagalan pematuhan SOP di beberapa lokasi bazar Ramadan di seluruh negara.

Katanya, kerajaan memandang serius mengenai perkara tersebut dan tidak menolak kemungkinan bazar Ramadan ditutup sekiranya terdapat kluster baharu dipercayai daripada aktiviti bazar.

“Kalau kluster bazar wujud, kita (KKM) akan lakukan siasatan melalui rekod aplikasi MySejahtera bagi mendapatkan punca yang tepat. Mudah bagi kita untuk kesan punca atau tempat bermula jangkitan. Sekiranya penganjur tidak bertanggungjawab, kita tidak teragak-agak kenakan kompaun,” katanya.

Mengenai kuasa pihak berkuasa tempatan (PBT) mengenakan kompaun kepada individu yang gagal mematuhi SOP, beliau berkata lantikan di bawah Seksyen 25 Akta Pencegahan dan Pengawalan Penyakit Berjangkit (Akta 342) itu bertujuan memastikan tahap pematuhan SOP di bazar Ramadan adalah tinggi.

Berkuat kuasa semalam, Kementerian Kesihatan telah menurunkan kuasa kepada Datuk Bandar, Yang Dipertua PBT dan pegawai penguat kuasa PBT Gred 19 ke atas, untuk mengkompaun kesalahan di bawah Akta 342 termasuk sebarang ketidakpatuhan SOP bazar Ramadan. -Bernama


Pengganas Israel serang kedudukan Hamas lagi

GAZA, 24 Zulkaedah 1442H, Isnin – Tentera rejim pengganas Israel melancarkan satu lagi serangan ke atas kedudukan Pergerakan Perjuangan Islam Palestin (Hamas) di Semenanjung Gaza yang dikepung.

Tindakan ganas itu dilakukan rejim kononnya mendakwa terdapat belon pembakar dilancarkan dari wilayah Palestin.

Tentera Israel berkata, pihaknya menyerang ‘tapak pembuatan senjata dan pelancar roket milik Hamas’ pada lewat Sabtu.

Menurut sumber keselamatan dan saksi di Gaza, jet pejuang menyerang fasilti di barat Kota Gaza dan di utara.

Tidak ada petunjuk mengenai kelompok mana yang bertapak di Gaza bertanggungjawab atas pelancaran belon, tetapi Israel menganggap Hamas – kumpulan yang memerintah Gaza – bertanggungjawab sepenuhnya.

Pada hari Khamis, empat kebakaran kecil yang disebabkan oleh belon pembakar dari Gaza dipadamkan di wilayah Eshkol, menurut pihak bomba.

Rejim haram Israel membalas pada hari Jumaat dengan serangan udara, yang didakwa oleh tenteranya menyerang ‘sebuah tapak pembuatan senjata’ milik Hamas.

Serangan terbaharu itu berlaku hanya beberapa minggu selepas tentera Israel melancarkan kempen pengeboman selama 11 hari di kawasan yang sudah dirosakkan, membunuh sekurang-kurangnya 260 orang Palestin, termasuk 66 kanak-kanak.

Di Israel, 13 orang, termasuk dua kanak-kanak, terbunuh oleh roket yang dilancarkan dari Gaza, kata polis dan tentera.

Serangan pada hari Sabtu ini adalah kali keempat  sejak serangan Mei, yang berakhir dengan ‘gencatan senjata’ yang dikuasai oleh Mesir pada 21 Mei. – Agensi


Rakyat sudah tak percaya ahli politik bendung COVID-19

BANGI, 15 Zulkaedah 1442H, Sabtu – Pemimpin politik terutama barisan kepimpinan negara sepatutnya bertindak berdasarkan kepentingan rakyat.

Namun sebaliknya berlaku apabila ada segelintir ahli politik sekarang lebih memikirkan kepentingan dan manfaat peribadi, kata Presiden Ikatan Muslimin Malaysia (ISMA)x Ustaz Muhammad Fauzi Asmuni.

Memberi contoh isu COVID-19, beliau berkata, rakyat sudah tidak mempercayai kemampuan ahli politik membendung penularan wabak.

“Pengisytiharan darurat, kebenaran beroperasi yang tidak standard dalam beberapa sektor, isu pemberian vaksin dan sebagainya semuanya dibuat seolah-olah tanpa kajian yang mendalam.

“Sekarang sudah mula muncul inisiatif daripada rakyat untuk meringankan beban rakyat. Tetapi ia sudah semestinya amat terbatas dari segi kemampuan dan kesannya,” katanya kepada Ismaweb.net hari ini.

Beliau berkata demikian susulan setuju dengan kenyataan Setiausaha Agung BERJASA, Ir Ts Muhammad Lukman Al Hakim Mohamad bahawa pertembungan kuasa politik dalam negara ketika ini bukan untuk membela rakyat tetapi lebih kepada usaha untuk menjaga periuk nasi pemimpin.

Seperti UMNO dakwanya, ada kemungkinan akan terus memperkudakan DAP demi menakut-nakutkan orang Melayu dalam usaha untuk mempertahankan kekuasaan mereka.


Tiga ditahan terbabit pembalakan haram di Kelantan

KUALA KRAI, 10 Syaaban 1444H, Jumaat – Tiga pembalak ditahan renjer perhutanan Kelantan kerana menjalankan pembalakan haram di hutan simpan kekal dan tanah kerajaan.

Timbalan Pengarah Jabatan Perhutanan Negeri, Abdul Wahab Deraman berkata, ketiga-tiga mereka ditahan dalam beberapa siri operasi di sini dan Gua Musang tahun lalu.

Jabatan itu turut merampas beberapa peralatan dan kenderaan yang digunakan dalam kegiatan haram berkenaan.

“Kami merekodkan 10 kes pembalakan haram sepanjang tahun lalu dan menahan tiga pembalak. Kami merampas kayu balak, peralatan dan kenderaan bernilai ribuan ringgit,” katanya seperti dilapor media tempatan.

Wahab berkata, tujuh daripada 10 kes itu direkodkan dalam hutan simpan kekal dan tiga kes di tanah kerajaan.

Hutan simpan itu ialah Sungai Durian, Gunung Stong dan Nenggiri.

“Renjer kami akan terus melakukan rondaan dan operasi penguatkuasaan untuk menghentikan aktiviti haram di dalam hutan,” katanya.

Difahamkan jabatan itu menggunakan dron dan teknologi lain, seperti Pemantauan Hutan Menggunakan Sistem Penderiaan Jauh (FMRS), dalam operasi mereka.

Pada 27 Februari, Menteri Sumber Asli, Alam Sekitar dan Perubahan Iklim, Nik Nazmi Nik Ahmad memberitahu Dewan Rakyat bahawa 90 kes pembalakan haram direkodkan tahun lepas, di mana 60 daripadanya di Sarawak.

Beliau berkata, Perak mempunyai jumlah kes kedua tertinggi iaitu 11, dan Kelantan 10.

Di Sabah, katanya, empat kes direkodkan diikuti dua di Selangor dan masing-masing satu di Johor, Pahang dan Negeri Sembilan.

Beliau memaklumkan, pesalah telah didakwa mengikut Akta Perhutanan Negara 1984 di Semenanjung Malaysia, Ordinan Hutan 2015 di Sarawak dan Enakmen Hutan 1968.


MAIS beri kefahaman tentang ilmu faraid kepada umat Islam

SHAH ALAM, 27 Zulkaedah 1442H, Khamis – Majlis Agama Islam Selangor (MAIS) akan terus memberikan kefahaman dan kesedaran ilmu faraid sebagai kaedah pembahagian harta dalam kalangan orang Islam menerusi Kempen Bulan Faraid Negeri Selangor 2021 bermula 5 Julai hingga 6 Ogos ini.

Pengerusinya Tan Sri Abdul Aziz Mohd Yusof berkata menerusi pendedahan dalam media massa, didapati hampir RM70 bilion nilai harta pusaka dengan majoritinya milik orang Islam di negara ini tidak dituntut sejak merdeka hingga kini dan angka tersebut amat membimbangkan.

Ketika merasmikan Kempen Bulan Faraid Negeri Selangor 2021 secara dalam talian menerusi Facebook MAIS hari ini, Abdul Aziz berkata kempen tersebut bertujuan mendidik dan memastikan umat Islam sentiasa mengambil berat terhadap harta yang diperoleh serta dibelanjakan.

“Pihak MAIS mengharapkan sokongan daripada semua pihak terutamanya masjid dan surau untuk program ilmiah yang dianjurkan ini dikongsikan dalam media sosial masing-masing supaya kempen tersebut berjaya mencapai sasaran dalam memberi kesedaran serta mendidik masyarakat memahami ilmu faraid,” katanya.

Menurutnya pelbagai program ilmiah dirancang sepanjang pelaksanaan Kempen Bulan Faraid Negeri Selangor 2021 antaranya Wacana Faraid, Kuliah Faraid Bersiri, Program Bicara Pusaka dan Slot Celik Pewarisan dan Baitulmal. – Bernama


SPRM siasat lanjut kes pecah amanah, rasuah babit Yayasan Akalbudi

SEPANG, 20 Safar 1445H, Rabu – Ketua Pesuruhjaya Suruhanjaya Pencegahan Rasuah Malaysia (SPRM), Tan Sri Azam Baki berkata, beliau menyerahkan kepada pegawai penyiasat SPRM untuk menyiasat lanjut kes pecah amanah, rasuah dan pengubahan wang haram yang berkaitan dengan dana Yayasan Akalbudi.

“Saya serahkan kepada pegawai penyiasat saya untuk menyiasat perkara ini,” katanya kepada pemberita selepas merasmikan Persidangan Penyelidikan Governans, Integriti dan Antirasuah Peringkat Kebangsaan di sini hari ini.

Pada Isnin lepas, Mahkamah Tinggi memutuskan untuk melepas tanpa membebaskan (DNAA) Timbalan Perdana Menteri, Datuk Seri Dr Ahmad Zahid Hamidi daripada semua 47 pertuduhan pecah amanah, rasuah dan pengubahan wang haram membabitkan dana Yayasan Akalbudi.

Hakim Datuk Collin Lawrence Sequerah membuat keputusan itu selepas mendengar 11 alasan yang dikemukakan oleh Timbalan Pendakwa Raya Datuk Mohd Dusuki Mokhtar untuk menghentikan prosiding kes berkenaan.

Semalam, Jabatan Peguam Negara (AGC) memaklumkan permohonan pihak pendakwaan untuk melepas tanpa membebaskan (DNAA) Ahmad Zahid daripada semua 47 pertuduhan dibuat berdasarkan alasan dikemukakan dan diterima oleh mahkamah.

Hakim Sequerah yang membuat keputusan tersebut, menyatakan alasan yang dikemukakan oleh pihak pendakwaan adalah kukuh (cogent).- Bernama


PRN bakal jadikan Johor stabil seperti Melaka, Sarawak?

Oleh Ainul Illia Meor Suzurudin

BANGI, 18 Jamadilakhir 1443H, Jumaat – Penganalisis politik, Shahbudin Embun berpandangan, Pilihan Raya Negeri (PRN) Johor bakal membolehkan negeri itu menjadi stabil seperti mana Melaka dan Sarawak ketika ini, yang baru sahaja melalui situasi sama.

Katanya, senario politik kerajaan negeri Johor kini berada di dalam keadaan caca marba – apabila ia hanya memiliki majoriti tipis dengan 28 kerusi berbanding 27 kerusi di blok pembangkang, berikutan kematian Ahli Dewan Undangan Negeri (ADUN) Kempas, Allahyarham Datuk Osman Sapian.

“Kerajaan negeri juga tertekan dalam keadaan politik yang tidak stabil. Kita tahu bahawa negara kita pun, kerajaan Keluarga Malaysia ini mempunyai kombinasi pelbagai parti.

“Kita lihat bahawa ia tidak begitu kondusif. Kita kena mencari satu formula terbaik mendapatkan kestabilan politik dalam negara,” katanya kepada Ismaweb.net.

Namun, bagi seluruh negara, keputusan mengadakan pilihan raya umum (PRU) mesti difikirkan secara matang jika ia mahu dilaksanakan supaya mampu menjana ekonomi negara dan mentadbir negara.

“Kita tidak sanggup berada dalam keadaan dilema. Di mana kerajaan tidak begitu selesa untuk mengambil tindakan drastik kerana terpaksa menjaga hati parti dalam gabungan kerajaan Keluarga Malaysia.

“Begitu juga di Johor, saya rasa menteri besar mempunyai dilema yang sama. Ya untuk melaksanakan dasar-dasar kerajaan dan pelbagai lagi permasalahan, internal political bickering yang menyusahkan, menyulitkan pentadbiran negara,” katanya.

Tegasnya, biarlah rakyat menjadi penentu parti mana yang mereka ingin pilih untuk mendapatkan kestabilan yang hakiki.

Pada masa sama, jelasnya, Duli Yang Maha Mulia Sultan Johor juga adalah kuasa penentu bagi setiap PRN kerana kerajaan Johor adalah kerajaan berdaulat di bawah pimpinan sultan yang adil dan bijaksana

“Jadi perkenan baginda mesti diambil kira jika PRN hendak diadakan,” katanya.

Desas-desus PRN Johor bertiup kencang kebelakangan ini ditambah pula dengan tindakan Menteri Besar, Datuk Hasni Mohammad, yang tidak memberi jawapan tuntas.

Ia menyebabkan pelbagai pihak mula meramalkan ia akan berlaku antara Februari hingga Mac depan.

Manakala blok pembangkang Johor pula menentang pelaksanaan PRN Johor dengan menyifatkan ia sebagai tidak munasabah, sekali gus menolak ia diadakan berikutan kepentingan rakyat serta negeri, perlu diberikan diutamakan.


Pemimpin Islam perlu bersatu selamatkan akidah anak Loh

Oleh Siti Hafidah Abd Ghaffar

BANGI, 5 Muharram 1444H, Rabu – Setiap pemimpin Islam tanpa mengira parti politik perlu bersatu dalam mendaulatkan syariat Islam, terutama sekali sekiranya mereka masih lagi beriman kepada Allah SWT dan Rasul.

Gesaan itu disuarakan Presiden Pertubuhan Kebajikan Darul Islah Malaysia (PERKID), Ustaz Masridzi Sat selepas Mahkamah Tinggi Kuala Lumpur membenarkan permohonan semakan kehakiman oleh ibu tunggal, Loh Siew Hong bagi mencabar tindakan bekas suaminya mendaftarkan tiga anak mereka sebagai mualaf tanpa kebenarannya.

Terdahulu, Hakim Datuk Wan Ahmad Farid Wan Salleh, ketika membenarkan permohonan itu berkata, permohonan Loh mempunyai merit untuk didengar.

Berikutan itu, Ustaz Masridzi menggesa usaha untuk memperkasakan Rang Undang-Undang (RUU) Mahkamah Syariah (Bidang Kuasa Jenayah) atau RUU 355 disegerakan.

Beliau turut meminta perundangan dan Mahkamah Syariah diperkasakan selain menyelesaikan segera masalah pertindihan kuasa Mahkamah Syariah dan Sivil.

Menurutnya, jika undang-undang Mahkamah Syariah tidak ditinggikan dan hanya bergantung kepada undang-undang sivil sedia ada, maka usaha untuk menyelamatkan akidah umat Islam akan sentiasa berdepan dengan kegagalan dan kehinaan.

“Jika anak-anak keluarga ini nanti murtad sebagaimana agama ibunya, siapakah yang nak bertanggungjawab?” katanya ketika dihubungi Ismaweb.net.

Pada masa sama, Ustaz Masridzi yang juga Naib Pengerusi Pertubuhan-Pertubuhan Pembela Islam (PEMBELA) mengingatkan pemimpin supaya tidak cepat rasa selesa selagi Islam tidak ditegakkan.

“Kerajaan akan menanggung dosa sekiranya akidah umat Islam gagal diselamatkan,” katanya.


Pencarum KWSP boleh pinjam bank mulai 7 April

BANGI, 12 Ramadan 1444H, Isnin – Pencarum Kumpulan Wang Simpanan Pekerja (KWSP) yang mempunyai tabungan minimum bernilai RM3,000 dalam Akaun 2 layak membuat pinjaman bank mulai 7 April ini.

Dua bank tempatan menyediakan kemudahan berkenaan iaitu Bank Simpanan Nasional (BSN) dan MBSB bank dengan kadar faedah antara empat hingga lima peratus.

“Pencarum KWSP yang berhasrat membuat pinjaman itu boleh melayari sesawang https://fsa2.kwsp.gov.my mulai esok, 5 April bagi menyemak kelayakan dan nilai pinjaman.

“KWSP akan memperincikan lagi mekanisme, terma dan syarat Fasiliti Sokongan Akaun 2 (FSA2) yang kini boleh digunakan sebagai cagaran,” katanya dalam kenyataan, hari ini.

KWSP juga memaklumkan, FSA2 akan dilaksanakan dalam dua fasa, dan ahli yang memenuhi kriteria kelayakan boleh memohon melalui bank yang mengambil bahagian.

Malah, FSA2 adalah kemudahan yang bertujuan membantu pencarum mendapatkan pembiayaan peribadi daripada institusi perbankan.

“Simpanan dalam Akaun 2 hanya boleh digunakan untuk membayar pembiayaan peribadi ini menerusi permohonan awal Pengeluaran Bersyarat Umur 50 Tahun atau 55 Tahun, berdasarkan pengeluaran sedia ada yang dibenarkan di bawah Akta KWSP 1991 (Akta).

“Bagaimanapun, pengeluaran ini terbuka kepada pencarum berusia 40 hingga 50 itu adalah bersyarat adalah bersyarat, di mana pembayaran akan hanya dibuat kepada institusi perbankan apabila ahli telah mencapai umur 50 hingga 55 tahun, seperti yang termaktub dalam Akta,” katanya.


Pelajar Afghanistan terpaksa berhijrah ke Pakistan lanjut pengajian

PESHAWAR, 18 Syaaban 1444H, Sabtu – Ribuan wanita muda dan kanak-kanak perempuan Afghanistan berhijrah ke Pakistan untuk melanjutkan pengajian, selepas pemerintah Taliban menyekat akses pendidikan mereka.

Minggu ini, pelajar Afghanistan menggesa Taliban membenarkan golongan wanita melanjutkan pengajian ke universiti dan membuka jalan ke arah pembangunan negara.

6 Mac lalu, sesi baharu pengajian universiti dibuka selepas cuti musim sejuk, namun hanya terhad kepada pelajar lelaki.

“Kami mahu pentadbiran Taliban menghormati wanita seperti dalam Islam memberikan hak kepada wanita.

“Oleh itu, membenarkan pendidikan kepada wanita adalah selaras dengan Islam,” kata Naureena Bibi yang kini berhijrah ke Pakistan sejak Jun dan sedang melanjutkan pengajian di sebuah kolej di Peshawar.

Seorang lagi pelajar mengimbas kembali bagaimana dia dan adik-beradik lain dihantar ke Pakistan untuk melanjutkan pengajian.

“Dengan rampasan kuasa di Afghanistan, wanita seperti diganggu. Ibu bapa saya sangat mengambil berat mengenai adik beradik kami kerana tentera sering mengganggu pelajar wanita ketika mereka ke sekolah,” kata Shahren Bibi.

Pelajar Gred 12 itu menambah, tindakan Taliban sesat dan menyebabkan ibu bapanya meninggalkan Afghanistan bagi membolehkan anak-anak perempuan melanjutkan pengajian.

Katanya, jika situasi berlarutan negara akan terus mundur dan tiada doktor dan jururawat wanita yang boleh merawat pesakit.

Menurutnya, ramai ahli keluarga terdekat berhijrah ke Peshawar dan melanjutkan pengajian di sana.

Bandar peshawar terletak berhampiran sempadan Afghanistan dan kini menjadi destinasi pilihan kepada wanita dan pelajar perempuan untuk menyambung pengajian.

Selepas Taliban mengambil alih pentadbiran pada Ogos 2021, mereka melarang wanita dan kanak-kanak menyambung pengajian di peringkat tinggi dan universiti, sekali gus mencetuskan kemarahan masyarakat antarabangsa. – Agensi


Kagum dengan Aerodyne, syarikat anak Melayu harumkan nama negara

BANGI, 29 Jamadilawal 1442H, Rabu – Kerajaan sedang mempergiat usaha memperkukuhkan sektor pertanian tanpa berkompromi dengan kelestarian alam.

Timbalan Menteri Pertanian dan Industri Makanan II, Datuk Che Abdullah Mat Nawi berkata, pihaknya meneroka peluang menggunakan teknologi dron secara meluas dalam sektor pertanian.

Beliau berkata, teknologi itu penting bagi membantu petani menggunakan kaedah pertanian lebih efisyen.

“Malah, ianya (teknologi dron) juga membantu mereka membuat keputusan dengan lebih tepat di sepanjang fasa tanaman mereka,” katanya dalam satu kenyataan hari ini.

Che Abdullah yang juga Ahli Parlimen Tumpat berkata, beliau pada semalam telah mengadakan lawatan ke Aerodyne Campus di Cyberjaya serta menerima taklimat yang dibentangkan oleh pengasas syarikat itu, Kamarulzaman Muhamad.

Katanya, beliau kagum kerana pengasas berkenaan yang juga anak kelahiran Tumpat, Kelantan berjaya mengharumkan nama negara ini.

“Alhamdulillah, Aerodyne adalah syarikat dron yang kedua terbesar di dunia dan yang pertama di Asia Tenggara yang juga bertaraf bumiputera Malaysia,” katanya.

Untuk rekod, Aerodyne Group adalah peneraju syarikat teknologi multinasional di Malaysia dengan pengkhususan perkhidmatan dron dan pengurusan data di dalam bidang DT3 (Drone Technology, Data Technology & Digital Transformation).

Aerodyne kini telah berkembang dengan memiliki 400 kakitangan dan kini menduduki tempat ke-3 dalam Laporan Pembekal Perkhidmatan Dron Antarabangsa 2019 yang dikeluarkan oleh DRONE Industry Insight (DRONEII).


Betapa licik ultra kiasu di sebalik isu musang king, SJKC, pencemaran air Selangor

BERSATUNYA ultra kiasu dalam mempertahankan musang king, SJKC, dan pencemaran air Selangor

Kita bagaimana? Berpecah tak habis? Berikan satu contoh, semua politik Melayu (Islam) atau NGO bersatu bersepakat dalam sesuatu isu seperti ultra kiasu? Ada atau tidak? Sampai bila? Keadaan kita makin tenat.

Merajuk sikit, marah sikit, tubuh parti baharu. Pecah lagi…ultra kiasu terus menang. Kita terus kalah…

Lihatlah, betapa liciknya ultra kiasu di sebalik beberapa isu terkini yang ada kaitan secara langsung kepentingan mereka.

Bila sentuh sahaja isu pendidikan Cina (SJKC, UEC) dan tanah musang king, bukan main lagi garangnya lagak mereka. Lantang betul mereka bersuara, tidak kira ultra kiasu dalam kerajaan mahupun luar kerajaan. Walhal kesnya sangat jelas.

Dah berkali saya katakan, kita tidak mahu ambil pengajaran. Nak fahami penyatuan politik Cina, senang sahaja, fahami rukun politik Cina.

Terdapat tiga (ada kata empat) rukun politik Cina.

Pertama, pertahankan Pendidikan Cina (bahasa Cina)

Kedua, pertahankan media Cina kerana inilah saluran penting mereka untuk sampaikan maklumat untuk menyatukan Cina

Ketiga, pertahankan NGO Cina kerana NGO inilah yang menjadi kumpulan pendesak paling berkesan sehingga kerajaan terpaksa tunduk

Keempat, pertahankan ekonomi Cina kerana inilah sumber nadi utama bagi memastikan tiga di atas mendapat tempat yang istimewa. Ada duit semua jadi.

Isu Pendidikan Cina. Ternyata salah, bertentangan dengan sejarah dan Perlembagaan. Ultra kiasu pertahankan bermati-matian. Kerajaan (Melayu) merasa tertekan.

Apabila dah tertekan, maka keluarlah kata, itu hak bukan Melayu (Cina) yang termaktub dalam Perlembagaan. Sedangkan ia bukan hak.

Itulah sifat Melayu, bila senang, raikan orang lain. Bila susah, baru cari bangsa sendiri, seagama.

Sama seperti susah payah memperjuangkan kemerdekaan. Ketika susah, bermatian-matian Melayu Islam dan Bumiputera, mempertahankan tanah air sehingga nyawa menjadi gadaian.

Bila sudah senang dan merdeka, Melayu seagama sudah tidak ingat lagi, yang dia ingat Melayu, Cina, India.

Dalam kata lain, ketika susah (berjuang menentang penjajah) ingat saudara seagama. Bila senang atau merdeka, raikan orang lain, Melayu, Cina, India, walaupun bertentangan dengan undang-undang atau Perlembagaan.

Saya bukan rasis, hanya memperkatakan yang hak, walaupun itu amat pahit.

Ambil satu contoh di atas mengenai Pendidikan Cina. Pakar Perlembagaan, Prof Dr Shad Faruqi berkata, hak orang Cina adalah hak untuk belajar bahasa Cina, itu memang dijamin dalam Perlembagaan, tetapi bukan belajar dalam bahasa Cina. Dalam maksud, Perlembagaan memberi hak belajar ibunda tetapi bukan belajar dalam bahasa ibunda.

Hairannya, sekian lama pakar bercakap, tidak ada siapa yang mahu dengar. Tidak ada tindakan atau penambahbaikan dibuat oleh kerajaan. Kita terus berpolitik. Orang politik merasakan dia semua pakar dalam segala hal. Tak mahu rujuk pakar. Pakar dirujuk ketika susah da tersepit.

Pakar sejarah negara, mendiang Prof Khoo Kay Kim pernah berkata, apabila bercakap soal Pendidikan Cina. Kata Khoo, British hanya benarkan sekolah Cina beroperasi ketika zaman penjajah, jika mereka berhasrat untuk kembali ke negara asal iaitu negara China. Tidak mahu menetap di Tanah Melayu.

Namun, jika orang Cina mengambil keputusan untuk menetap di Tanah Melayu, maka sekolah Cina mesti dirobohkan. Orang Cina mesti belajar dalam aliran kebangsaan. Jelas kata-kata pakar sejarah.

Ternyata penjajah British sangat memahami dalam kehidupan bernegara. Memberikan hak kepada yang berhak. Malangnya, perkara ini tidak difahami sebegitu oleh ultra kiasu.

Mereka merasakan semua hak mereka. Sampai ke tahap hak yang diminta melampau-lampau. Menjadikan sekolah Cina beroperasi secina-cinanya. Lebih Cina daripada Cina di negara China.

Di negara komunis China, semua silibus dan kurikulum ditentukan oleh kerajaan. Tidak ada pilihan. Tetapi dalam konteks Malaysia, sekolah Cina yang dibantu sepenuhnya oleh kerajaan, silibus dan kurikulum, ditentukan oleh bangsa mereka sendiri. Lebih malang, tidak patuh kepada arahan kerajaan.

Sudahlah tidak patuh. Malah desak dan paksa kerajaan untuk iktiraf Sijil Pendidikan Menengah Cina iaitu UEC. Keempat rukun tadi bergabung, bersatu teguh, sehingga kerajaan terpaksa tunduk.

Sama juga isu pencerobohan tanah kerajaan bagi penanaman durian musang king. Beribu-ribu hektar tanah kerajaan di ceroboh, tiba-tiba apabila jadi isu, desak kerajaan untuk iktiraf dan beri tanah yang diceroboh kepada mereka. Ultra kiasu bersatu hati menentang kerajaan.

Terbaharu, dalam isu pencemaran air di Selangor, sehingga sebahagian besar warga Lembah Kelang tidak dapat bekalan air selama hampir seminggu akibat racun yang dilepaskan.

Heboh diperkatakan, bagaimana kilang tanpa lesen boleh beroperasi. Berjuta-juta buat keuntungan, cukai bayar atau tidak, kita tidak tahu. Tiba-tiba apabila dikenakan tindakan, kerana melepaskan racun ke dalam sungai, hanya dikenakan tindakan RM60,000.

Rakyat terus merana, sedangkan dalam sistem demokrasi, rakyat adalah raja.

Ultra kiasu tidak menyerang kilang haram koncoya seperti mana mereka menyerang isu YB Kuala Nerus, Khairuddin dalam isu kuarantin COVID-19. Isu Khairuddin senyap sekejap, apabila terkena kepada konco-konconya. Mereka tidak bersuara agar tindakan tegas dikenakan ke atas ultra kiasu yang melepaskan racun ke dalam sungai sehingga kolam tadahan tercemar, menyebabkan sebahagian besar penduduk Lembah Kelang menderita.

Lebih hina lagi membaca kenyataan pemimpin ultra kiasu Selangor berkata, kilang yang beroperasi haram tersebut, yang telah menyebabkan rakyat menderita, biarlah tuan punya yang roboh sendiri, bukannya pihak berkuasa (kerajaan). Takut sungguh dia kepada ultra kiasu.

Pelik sungguh, kilang haram beroperasi (ceroboh tanah haram) berpuluh-puluh tahun, tidak diambil tindakan. Malahan tindakan yang dikenakan begitu ringan. Takut sungguh dengan ultra kiasu yang begitu nyata melanggar undang-undang.

Inilah sifat Melayu, bila dapat kuasa dan hidup senang, mulutnya meratib Melayu, Cina, India.

Namun, bila hilang kuasa, baru nak cari sokongan Melayu, baru nak merayu kepada Melayu dan Bumiputera. Bila senang, Melayu, Cina, India. Rupanya kena susah dahulu, baru dia sedar dan insaf. Adakah cara ini betul? Sama-sama kita fikirkan.

Prof Dr Mohd Ridhuan Tee Abdullah

Penafian: Kenyataan ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Ibu mualaf gagal dapat kebenaran merayu kembalikan status agama Islam 2 anaknya

PUTRAJAYA, 10 Ramadan 1443H, Selasa – Seorang ibu yang memeluk Islam dan Pendaftar Muallaf Wilayah Persekutuan tidak boleh meneruskan rayuan mereka ke Mahkamah Persekutuan untuk mengembalikan semula penukaran agama dua anaknya kepada Islam, yang dilakukannya secara unilateral.

Ini susulan keputusan sebulat suara panel tiga hakim Mahkamah Persekutuan hari ini yang menolak permohonan mereka untuk kebenaran meneruskan rayuan mereka ke Mahkamah Persekutuan.

Dalam kes sivil, kebenaran daripada Mahkamah Persekutuan perlu diperoleh terlebih dahulu sebelum mereka boleh meneruskan rayuan mereka.

Setelah Mahkamah Persekutuan tidak memberikan kebenaran kepada ibu kanak-kanak itu dan Pendaftar Muallaf, keputusan Mahkamah Tinggi pada 16 Oktober 2018, membatalkan penukaran agama Islam secara unilateral dua anak yang dilahirkan dalam perkahwinan sivil, kekal.

Presiden Mahkamah Rayuan Tan Sri Rohana Yusuf yang bersidang bersama hakim Mahkamah Persekutuan Datuk Seri Mohd Zawawi Salleh dan Datuk Nallini Pathmanathan memutuskan bahawa isu dalam kes berkaitan undang-undang pentadbiran sama ada penukaran agama kanak-kanak yang didaftarkan oleh Pendaftar Muallaf adalah mengikut undang-undang adalah sama dengan kes Indira Gandhi seperti yang diputuskan oleh Mahkamah Persekutuan.

Rohana berkata isu tafsiran Perkara 12 (4) Perlembagaan Persekutuan juga telah diselesaikan dalam keputusan kes Indira Gandhi.

Dalam kes Indira Gandhi, panel lima hakim Mahkamah Persekutuan memutuskan, pada Januari 2018, bahawa persetujuan kedua-dua ibu bapa diperlukan sebelum anak yang dilahirkan dalam perkahwinan sivil boleh memeluk agama Islam.

Indira Gandhi, seorang ibu beragama Hindu, telah mencabar penukaran agama tiga anaknya, dilakukan secara unilateral oleh bekas suaminya yang memeluk Islam.

“Kami mengulangi bahawa adalah pendirian kami bahawa mahkamah perlu mematuhi doktrin (doktrin stare decisis) dengan tegas untuk mengekalkan kepastian dalam undang-undang dan kami mengatakan ini bukan kes yang sesuai untuk tidak mengikuti keputusan kami sebelum ini,” kata Rohana dalam prosiding mahkamah yang dijalankan secara maya.

Doktrin stare decisis ialah doktrin undang-undang yang mengikat mahkamah untuk mengikut undang-undang yang ditetapkan oleh mahkamah terdahulu mengenai kes yang serupa.

Hakim itu berkata bukanlah fungsi mahkamah untuk memastikan kemampuan seseorang yang ingin menukar agama kepada agama lain.

“Fungsi mahkamah terhad kepada aspek pentadbiran fungsi awam Pendaftar Muallaf yang perlu dilaksanakan mengikut undang-undang,” kata hakim itu.

Beliau berkata ibu itu dan Pendaftar Muallaf Wilayah Persekutuan tidak boleh diberi kebenaran untuk meneruskan rayuan mereka kerana mereka gagal memenuhi syarat di bawah Seksyen 96 Akta Mahkamah Kehakiman 1964.

Bapa kanak-kanak itu, penganut agama Buddha, telah memfailkan semakan kehakiman di Mahkamah Tinggi untuk membatalkan penukaran agama dua anaknya yang masih kecil yang telah memeluk Islam pada Mei 2016 oleh ibu mereka tanpa pengetahuan dan persetujuannya.

Kanak-kanak itu dilahirkan dalam perkahwinan sivil kepada pasangan yang ketika itu beragama Buddha tetapi telah memeluk Islam secara sepihak oleh ibu mereka yang memeluk Islam pada 2015. Identiti keluarga itu tidak boleh didedahkan berikutan perintah Mahkamah Tinggi yang dikeluarkan pada 21 Mei, 2018.

Bapa kanak-kanak itu berjaya dalam usaha mendapatkan semakan kehakiman untuk membatalkan penukaran agama Islam secara unilateral anak-anaknya. Ibu kanak-kanak tersebut dan Pendaftar Muallaf gagal dalam rayuan di Mahkamah Rayuan pada 27 Oktober tahun lepas.

Mengenai hak penjagaan anak-anak, keputusan Mahkamah Rayuan pada September 2018 yang memberikan hak penjagaan penuh kepada bapa dikekalkan berikutan kegagalan ibu kanak-kanak itu mendapatkan kebenaran meneruskan rayuannya di Mahkamah Persekutuan.

Dalam prosiding hari ini, mahkamah mendengar hujahan daripada peguam Datuk Sulaiman Abdullah yang mewakili Pendaftar Muallaf, Arham Rahimy Hariri bagi ibu kanak-kanak tersebut, K. Shanmuga bagi bapa dan Peguam Kanan Persekutuan Shamsul Bolhassan mewakili ketua pengarah kementerian pendidikan dan kerajaan.

Sulaiman memohon mahkamah supaya memberikan kebenaran atas alasan terdapat 12 persoalan undang-undang untuk Mahkamah Persekutuan menentukan antara lain mengenai isu berkaitan kebajikan dan kepentingan terbaik kanak-kanak itu.

Shanmuga berhujah persoalan undang-undang yang dicadangkan itu melibatkan perkara yang telah diputuskan dalam kes Indira Gandhi.

Shamsul Bolhassan menyokong permohonan untuk mendapatkan kebenaran itu dengan mengatakan bahawa persoalan undang-undang adalah berkaitan dengan hak kanak-kanak itu. – Bernama


Dakwaan dilantik PM interim hanya khabar angin: Ismail Sabri

BERA, 22 Zulhijjah 1442H, Ahad – Timbalan Perdana Menteri, Datuk Seri Ismail Sabri Yaakob hari ini, menyifatkan dakwaan dirinya akan dilantik sebagai Perdana Menteri interim hanya sebagai khabar angin yang tular di portal media dan media sosial.

Beliau berpandangan bahawa dakwaan itu berkemungkinan dibuat bagi memecahbelahkan atau mengeruhkan suasana dalam kerajaan, yang sedang berusaha menangani permasalahan lebih besar iaitu penularan COVID-19 dan kesusahkan rakyat dalam situasi pandemik sekarang.

“Saya juga difahamkan dalam Perlembagaan Persekutuan, tiada istilah Perdana Menteri atau kerajaan interim…itu saya anggap hanya khabar angin. Kita tidak perlu layan bila ada pihak yang hendak memecahbelahkan kerana jika dilayan, ia akan bertambah teruk.

“Jangan terlalu ikut dengan apa yang digembar-gemburkan kerana tindakan yang sepatutnya ialah mendamaikan atau menyejukkan suasana. Mari kita bersatu kerana tanggungjawab kita lebih besar dan kenapa tidak kita fokus kepada perkara tersebut,” katanya.

Ismail Sabri yang juga Menteri Pertahanan berkata demikian kepada pemberita selepas menyampaikan bantuan bakul makanan kepada golongan memerlukan di Masjid Charuk Puting serta meninjau pelaksanaan jambatan Guai di sini, hari ini.

Beliau mengulas dakwaan di portal media semalam, bahawa dirinya mempunyai sokongan kuat dalam kalangan anggota Kabinet untuk dilantik sebagai Perdana Menteri interim bagi menggantikan Tan Sri Muhyiddin Yassin, dengan dakwaan rundingan mengenainya sedang berjalan di peringkat kepimpinan Perikatan Nasional (PN).

Dalam perkembangan berasingan, Ismail Sabri berkata, isi kandungan surat bertarikh 29 Julai lepas, yang menggunakan logo Barisan Nasional (BN) pada kepala suratnya, mengenai 40 ahli Parlimen parti itu menyokong kerajaan pimpinan Perdana Menteri, sebagai sah.

Katanya, surat yang meletakkan namanya pada bahagian bawah sebagai ‘penghantar’, dibuat selepas bertemu dan mendapatkan persetujuan 39 ahli Parlimen BN terlibat, menyebabkan beliau berpandangan kenyataan Setiausaha Eksekutif BN Mohamad Shafri Ab Aziz bahawa surat itu palsu hanya berkaitan isu penggunaan kepala surat berkenaan.

“Bila saya hendak buat kenyataan akhbar, nak guna letter head (kepala surat) apa? Letter head BN lah kerana saya dan MP yang lain juga adalah dari BN. Bagi saya, tidak timbul isu kerana yang penting ialah isi kandungannya iaitu 40 orang daripada 42 ahli Parlimen BN menyokong kerajaan yang ada pada hari ini,” katanya.

Ismail Sabri berpandangan perkara itu juga tidak bertentangan dengan ketetapan Majlis Tertinggi UMNO yang memberi kebebasan kepada Ahli Parlimennya selain menteri dari parti itu tidak perlu meletak jawatan.

“… dari sudut undang-undang jika menarik sokongan (terhadap) Perdana Menteri, maka kerajaan akan tumbang dan ahli Parlimen terlibat berpandangan kita menyokong kerajaan supaya tidak tumbang,” katanya. – Bernama


Seluruh negara bersiap sedia ‘gelombang’ pergerakan rentas negeri

BANGI, 2 Rabiulawal 1443H, Sabtu – Seluruh negara terutama pemain industri pelancongan mula bersiap sedia menerima ‘gelombang’ pergerakan rentas negeri susulan kebenaran aktiviti itu dijangka diumumkan dalam tempoh terdekat.

Semalam, Perdana Menteri Datuk Seri Ismail Sabri Yaakob dilapor berkata, kebenaran rentas negeri akan dikuatkuasakan serentak di seluruh negara setelah kadar vaksinasi populasi dewasa mencapai 90 peratus.

Sasaran itu semakin hampir apabila 89.4 peratus daripada populasi dewasa di negara ini sudah lengkap menerima dos vaksin COVID-19 setakat malam tadi.

Kebenaran rentas negeri itu turut meningkatkan kehadiran pengunjung ke lokasi-lokasi pelancongan, justeru penyedia perkhidmatan pengangkutan darat dan feri antara pihak paling awal membuat persiapan menjelang pengumuman tersebut.

Bagi menghadapi keadaan itu, pihak pengusaha feri di Langkawi, Kedah dan Kangar, Perlis bersiap sedia bagi menambah jumlah perjalanan feri dari semasa ke semasa mengikut permintaan pelancong.

Pengurus Sumber Manusia dan Operasi Konsortium Ferry Line Ventures Sdn Bhd Kapten Baharin Baharom berkata, buat masa ini hanya satu perjalanan (trip) feri beroperasi dari Kuala Kedah ke Langkawi dan dua trip perjalanan dari Kuala Perlis ke Langkawi.

Beliau berkata, pelancong perlu berada dua jam lebih awal di jeti bagi mengelak kesesakan seterusnya menyukarkan proses saringan kesihatan dan keselamatan sebelum kemasukan ke pulau peranginan itu terutama dengan peningkatan jumlah pelancong ke Langkawi.

Di PAHANG, petugas di Terminal Feri Jeti Teluk Gading (dahulunya Tanjung Gemok) Nurhanim Mohd Jaaffar berkata, pihaknya mengharapkan kerjasama daripada pengunjung untuk mematuhi SOP yang ditetapkan bagi mengelak penularan COVID-19 antaranya sentiasa menjaga jarak dan memakai pelitup muka.

Beliau berkata proses sanitasi kerap dilaksanakan di jeti selain di dalam feri yang akan membawa pelancong ke Pulau Tioman dengan kapasiti 130 hingga 200 penumpang.

Di PERAK, bagi sektor pelancongan di Pulau Pangkor, kebanyakan pengusaha teksi kini bersiap sedia menerima pelancong dengan memastikan pengangkutan mereka dalam keadaan terbaik termasuk aspek pematuhan SOP dengan menyediakan kod QR MySejahtera di setiap van.

Selain itu, Pengerusi Persatuan Pelancongan Domestik Malaysia (MITA) cawangan Perak Hisham Yusof berharap, kerajaan menyediakan garis panduan SOP yang jelas dan selari bersama pihak berkuasa tempatan (PBT) negeri supaya tidak mengelirukan pengusaha dan pelancong. – Bernama


MP Ledang dilantik Pengerusi Bukan Eksekutif MDEC

PUTRAJAYA, 15 Ramadan 1444H, Khamis – Ahli Parlimen Ledang, Syed Ibrahim Syed Noh dilantik Pengerusi Bukan Eksekutif Perbadanan Ekonomi Digital Malaysia (MDEC) berkuat kuasa 1 April lepas.

Menurut MDEC dalam kenyataan hari ini, Syed Ibrahim berpengalaman luas dalam bidang telekomunikasi selama 25 tahun di Telekom Malaysia Bhd iaitu dari 1989 hingga 2014 dengan jawatan terakhir adalah penolong pengurus besar.

“Beliau juga mempunyai pengalaman termasuk dalam bidang pengurusan perhubungan pelanggan, pengurusan projek, pemasaran dan jualan perdagangan, segmentasi dan analisis serta pengurusan teknologi maklumat dan sistem,” menurut MDEC.  – Bernama


300 mangsa banjir enggan berpindah, sukarkan usaha menyelamat di Kelantan

PASIR PUTEH, 25 Rejab 1443H, Ahad – Kira-Kira 300 penduduk di tiga kampung di sini yang enggan berpindah awal ke pusat pemindahan sementara (PPS) menyukarkan usaha Jabatan Bomba dan Penyelamat Malaysia (JBPM) untuk menyelamatkan mereka yang terkandas akibat banjir.

Kampung terbabit ialah Kampung Pengkalan Pauh, Daram Buaya dan Kampung Wakaf Bunut.

Ketua Balai Bomba Dan Penyelamat Pasir Puteh PPGB Azhar Elmi Mustofar berkata antara alasan yang diberikan ialah mereka bimbang rumah diceroboh pencuri dan rumah tidak akan dimasuki air.

“Walaupun diberi nasihat beberapa kali oleh pihak kami supaya berpindah segera tetapi ada yang masih degil dengan memberi pelbagai alasan,” katanya kepada kepada pemberita selepas melawat kawasan berisiko banjir dan PPS Sekolah Kebangsaan Wakaf Raja di sini hari ini.

Justeru, beliau menggesa penduduk yang rumah mereka dinaiki air supaya segera berpindah ke PPS dan paras air berada pada tahap bahaya. – Bernama


Kedah tetap harap bayaran walau isu air dibawa ke Pusat

ALOR SETAR, 17 Syaaban 1442H, Rabu – Kerajaan Kedah tetap mengharapkan caj bekalan air mentah dikenakan terhadap Pulau Pinang, walaupun isu itu dibawa ke peringkat Pusat.

Menteri Besar Muhammad Sanusi Md Nor berkata setiap projek pembangunan yang dirancang khususnya di kawasan Sungai Muda juga akan tetap diteruskan demi kepentingan rakyat negeri ini.

“Atas apa alasan sekalipun, projek Takungan Air Pinggiran Sungai (TAPS), baraj untuk menstabilkan paras air untuk pertanian dan bekalan minuman rakyat Kedah (akan diteruskan), itu yang menjadi keutamaan.

“Kalau kerajaan pusat campur tangan, saya harap ia ke arah Pulau Pinang bayar harga air mentah kepada Kedah,” katanya kepada pemberita selepas menyaksikan majlis menandatangani perjanjian usaha sama antara Permodalan Kedah Berhad (PKB) dan Open Road Asia Sdn Bhd di Wisma Darul Aman di sini, hari ini.

Beliau mengulas kenyataan Ketua Menteri Pulau Pinang Chow Kon Yeow Sabtu lepas, yang menyarankan agar kerajaan Persekutuan campur tangan bagi mengatasi kemelut berkaitan caj bekalan air yang berlaku antara negeri itu dan Kedah.

Muhammad Sanusi berkata kepentingan dan keperluan bekalan air mentah untuk Pulau Pinang dari sumber Sungai Muda hanya akan diambil kira setelah negeri itu bersedia untuk membayar tuntutan daripada kerajaan Kedah.

Pada 24 Mac lepas, kerajaan negeri Kedah mengumumkan akan melaksanakan projek TAPS, untuk menakung lebihan air di Sungai Muda bagi menstabilkan paras air di sungai itu pada musim kemarau, sekali gus meningkatkan bekalan air di negeri ini.

Muhammad Sanusi ketika mengumumkan projek itu berkata Pulau Pinang perlu bersedia kerana setelah pembinaan TAPS siap, ia mungkin akan memberi kesan kepada bekalan air ke Pulau Pinang, jika kerajaan negeri itu masih enggan membayar caj air mentah. – Bernama


Israel seksa 170 tahanan kanak-kanak Palestin

TEBING BARAT, 10 Zulkaedah 1444H, Selasa – Seramai 170 kanak-kanak Palestin berdepan pelbagai bentuk penderaan dan penyeksaan di penjara Israel.

Perkara itu didedahkan Timbalan Setiausaha Kementerian Pembangunan Sosial Palestin, Assem Khamis sebelum persidangan serantau mengenai mencegah pencabulan ke atas kanak-kanak dalam konflik bersenjata di Doha, Qatar pada Ahad.

Beliau berkata, sejak 2005 hingga 2022, pengganas Israel telah menahan 7,500 kanak-kanak Palestin, dan menambah bahawa Palestin berusaha melindungi kesemua mereka daripada sebarang aktiviti yang boleh mendorong pembabitan di dalam konflik bersenjata, terutama yang pernah ditangkap oleh pendudukan Israel.

“Penceroboh Israel berusaha tanpa henti untuk menghancurkan kehidupan kanak-kanak Palestin melalui penangkapan, gangguan, dan mendedahkan mereka kepada keganasan serta ancaman,” katanya.

Beliau menggesa negara haram Israel untuk bertanggungjawab di atas pencabulan berkaitan hak kanak-kanak di hadapan mahkamah antarabangsa, selain menyokong Kementerian Pembangunan supaya melindungi, menjaga dan memulihkan kanak-kanak Palestin.

Assem juga menyokong pertubuhan antarabangsa dan institusi Palestin yang merekodkan pencabulan hak kanak-kanak oleh rejim Zionis, serta menyalurkan bantuan dan menyertai Persidangan Kanak-Kanak Palestin yang akan dianjurkan Kerajaan Jordan.

Liga Arab menyeru masyarakat antarabangsa untuk campur tangan dan bekerja secara serius untuk menghentikan pencabulan Israel terhadap kanak-kanak Palestin, untuk memastikan perlindungan hak dan keselamatan mereka.- Agensi


Darurat diisytihar di Kalimantan Tengah akibat pencemaran udara, kebakaran hutan

JAKARTA, 20 Rabiulawal 1445H, Jumaat – Pihak berkuasa di Kalimantan Tengah, Indonesia mengisytiharkan darurat selama 10 hari mulai Jumaat (6 Oktober), berikutan pencemaran udara yang teruk hingga mengurangkan jarak penglihatan akibat kebakaran hutan dan tanah yang berterusan, kata Gabenor H. Sugianto Sabran.

Beliau berkata, indeks pencemaran udara mencapai tahap berbahaya pada 3 Oktober, dengan jarak penglihatan menurun kepada kurang daripada 1,500 meter pada 2 Okt akibat asap tebal.

“Data yang dikumpul dari 1 Jan hingga 2 Oktober menunjukkan sejumlah 38,104 titik panas yang dikesan di rantau ini.

“Ini telah menyebabkan 3,230 kejadian kebakaran hutan dan tanah, manakala usaha memadam kebakaran setakat ini mencecah 9,137 hektar tanah,” katanya dalam satu kenyataan.

Bagi menangani isu ini, pihak berkuasa telah memperuntukkan sebanyak 110 bilion rupiah (kira-kira RM33 juta), untuk mempergiatkan operasi memadam kebakaran dan menyediakan perkhidmatan kesihatan bergerak kepada penduduk yang terjejas. – Bernama


Radzi sedia jumpa Cikgu Mohd Fadli

KUALA LUMPUR, 19 Rabiulawal 1444H, Ahad – Menteri Kanan Pendidikan Datuk Dr Radzi Jidin bersedia untuk berjumpa guru yang mendakwa telah menerima surat tatatertib berikutan tindakannya menyuarakan masalah silibus pembelajaran, isu beg berat dan bilangan murid yang ramai di dalam kelas.

Menerusi catatan di Facebook, Radzi berkata pertemuan berkenaan adalah bagi membolehkan beliau mengetahui perkara yang dibangkitkan guru berkenaan Mohd Fadli Mohamed Salleh, dengan lebih lanjut.

“Saya tertarik untuk tahu lebih lanjut perkara yang dibangkitkan cikgu Mohd Fadli Salleh. Kalau cikgu ada kelapangan masa, boleh kita berjumpa,” katanya.

Mohd Fadli, guru Matematik di sebuah sekolah rendah di Gombak menerusi Facebooknya mendakwa akan dikenakan tindakan dibuang kerja atau diturunkan pangkat kerana menyuarakan pandangan mengenai silibus pembelajaran yang menurutnya terlalu tinggi dan tidak sesuai.

Beliau turut menyatakan bilangan murid di dalam kelas terlalu ramai selain subjek pembelajaran yang banyak serta isu beg berat yang katanya boleh memudaratkan kesihatan murid.

Bagaimanapun, menerusi hantaran terbaharunya, Mohd Fadli berkata beliau akan berjumpa dengan Radzi pada suatu masa nanti. – Bernama


PAS yakin potensi tawan Pahang pada PRU15

BANGI, 18 Muharam 1444H, Selasa – Ketua Dewan Pemuda PAS, Ahmad Fadhli Shaari yakin bahawa parti itu berpotensi menawan negeri Pahang dalam Pilihan Raya Umum ke-15 (PRU15).

Dengan mengambil kira senario perkembangan sokongan terhadap pilihan raya pada 2018, Ahli Parlimen Pasir Mas itu berkata, perkara itu dapat dicapai sekiranya usaha dilakukan dengan menggunakan kaedah yang betul.

Beliau berkata, PAS ketika ini menang lapan kerusi daripada 42 kerusi Dewan Undangan Negeri (DUN) di Pahang pada PRU14, manakala 25 kerusi adalah Barisan Nasional (BN) dan sembilan lagi Pakatan Harapan (PH).

“Dalam PRU yang akan datang jika penyokong-penyokong PH dapat berfikir sejenak betapa pentingnya merubah kepimpinan negeri Pahang, Insya-Allah PAS ada peluang untuk menang atau setidak-tidaknya menjadi pemegang syer paling besar dalam pembentukan kerajaan Pahang.

“Ambil contoh DUN Pulau Tawar di mana PAS hanya kalah dengan majoriti 587 undi sahaja di tangan UMNO, sedangkan undi yang diperolehi oleh PKR ialah 1,973,” katanya dalam kenyataan.

Beliau berkata, pengundi PKR dan PH di kerusi Pulau Tawar perlu berfikir akan betapa ruginya undi dibazirkan begitu sahaja dengan memberikan kemenangan kepada UMNO-BN.

Katanya, jika pengundi memberikan undi kepada PAS, maka parti itu boleh memenangi DUN Pulau Tawar.

“Senario itu sebagai contoh sahaja, dan ia berlaku juga di beberapa DUN yang lain, misalnya DUN Tioman di mana calon PAS mendapat undi sebanyak 5,382 dan tewas dengan majoriti 1,280 di tangan calon UMNO-BN, sedangkan calon PKR di DUN tersebut mendapat 3,029 undi.

“Alangkah baiknya jika pengundi-pengundi PKR-PH dalam pilihan raya yang lepas dapat membuat pertimbangan semula dan memberikan undi kepada PAS pada pilihan raya kali ini demi merubah kepimpinan kerajaan negeri Pahang.

“Insya-Allah, selepas himpunan 20K penghujung Julai yang lepas, jentera PAS Pahang kelihatan semakin bertambah aktif dari barisan Pemuda, Muslimat, Ulama dan seluruh lapisan jentera bekerja keras demi memastikan PAS berjaya merampas Pahang,” katanya.


Pinda Akta 355 untuk bantu pulih golongan LGBT, bukan benci

KOTA BHARU, 11 Jamadilakhir 1442H, Ahad – Timbalan Menteri di Jabatan Perdana Menteri (Hal Ehwal Agama), Ahmad Marzuk Shaary berkata, cadangan pindaan Undang-Undang Mahkamah Syariah (Bidang Kuasa Jenayah) atau juga dikenali sebagai Akta 355 bukan untuk menzahirkan kebencian terhadap golongan lesbian, gay, biseksual dan transgender (LGBT).

Sebaliknya, beliau berkata, ia hanya dilaksanakan sebagai proses rawatan serta pemulihan golongan tersebut.

“Tidak timbul soal diskriminasi kerana apa yang kita buat adalah berdasarkan rasa sayang, empati dan ambil berat terhadap golongan terbabit maka sebab itu itu kita merencanakan satu perancangan yang komprehensif daripada sudut undang-undang dan penguatkuasaan.

“Kalau tanya pencuri atau perompak pun mereka tidak bersetuju untuk pinda undang-undang tapi ia akan tetap dilaksanakan.

“Cuma ada kumpulan yang kononnya mengarusperdanakan gerakan menyokong golongan itu (LGBT) padahal mereka hanya berapa banyak kerat sahaja manakala sebilangan besar yang berfikiran positif,” katanya seperti dilapor BH Online, hari ini.

Ahmad Marzuk berkata, cadangan pindaan akta itu adalah sebahagian daripada proses untuk menyelaraskan undang-undang dan ia bersesuaian dengan peredaran masa kini yang mana aktiviti LGBT dipaparkan di media sosial tanpa ketat.

Pada masa sama, ia juga untuk mengekang kebebasan kumpulan liberal yang cuba untuk bercakap atas alasan memperjuangkan hak asasi.

“Gerakan kumpulan liberal itu lebih berbahaya kepada masyarakat dan kerajaan sedaya upaya mengekang kebebasan komuniti itu yang ternyata bertentangan dengan konteks ketimuran dan Islam.

“Kita tak mahu gerakan seperti ini bebas bergerak dalam komuniti atau entiti tertentu yang mana kesalahan individu LGBT itu kerana kecenderungan semulajadi sebegitu tapi kalau sudah dibawa dalam bentuk komuniti, itu sangat bahaya.

“Ramai golongan LGBT yang ingin berubah tapi jika gerakan ini mendorong mereka untuk kekal sedemikian maka tidak dibenarkan dalam negara kita. Kita kena selamatkan negara daripada kumpulan ini yang secara agamanya boleh mengundang bala serta kemurkaan Allah,” katanya.


Muka baharu dalam Kabinet Anwar dipilih ikut kelayakan

oleh Zuhayati Yazid

BANGI, 8 Jamadilawal 1444H, Sabtu – Pelantikan beberapa muka baharu dalam Kabinet kerajaan campuran yang diterajui Perdana Menteri, Datuk Seri Anwar Ibrahim dibuat berdasarkan kelayakan dalam pendidikan, kebolehan dan integriti.

Bahkan, pelantikan itu juga untuk menyeimbangkan penyertaan jemaah menteri wanita sebagai pembuat keputusan, kata Pensyarah kanan di Pengajian Komunikasi dan Media, Kolej Pengajian Pengkomputeran, Informatik dan Media, Universiti Teknologi MARA (UiTM), Profesor Datuk Dr Ismail Sualman,

Justeru, beliau berkata, tidak timbul soal muka-muka baharu berkenaan tidak layak kerana mereka dipilih selepas melalui proses saringan berdasarkan kelayakan masing-masing.

“Walaupun penampilan muka baharu ini sangat mengejutkan ramai pihak kerana tidak mempunyai jawatan sebelum ini, tetapi mereka sebenarnya mempunyai kebolehan dan bersesuaian dengan kehendak.

“Pembabitan mereka hanya untuk koordinasi dan akan dibantu oleh pegawai-pegawai tinggi dalam kerajaan serta ketua setiausaha,” katanya ketika dihubungi Ismaweb.net, hari ini.

Beliau berkata demikian sebagai mengulas penyertaan lapan muka baharu dalam pembentukan Kabinet yang diumumkan Perdana Menteri, Datuk Seri Anwar Ibrahim, malam tadi.

Antara muka-muka baharu yang dilantik adalah Fadhlina Sidek (Menteri Pendidikan), Dr Zaliha Mustafa (Menteri Kesihatan), Chang Lih Kang (Menteri Sains dan Teknologi), Nik Nazmi Nik Ahmad (Menteri Sumber Asli, Alam Sekitar dan Perubahan Iklim) dan Fahmi Fadzil (Menteri Komunikasi Digital).

Mengulas lanjut, Prof Ismail berkata, penyertaan muka baharu dalam Kabinet dijangka membawa pembaharuan selari dengan keadaan semasa.

“Kalau pilih orang lama pasti jadi buah mulut juga jadi dengan pembabitan orang muda pasti memberi pembaharuan dan selari kehendak rakyat,” katanya.

Malah beliau berpandangan, pemilihan muka-muka baharu ini juga merupakan jawapan dan keinginan rakyat yang mahu golongan muda diangkat sebagai pemimpin.

Pada masa sama, beliau yakin Menteri Pendidikan baharu, Fahdlina Sidek mampu menggemudi kementerian yang dianggap sebagai kerusi panas.

Katanya, integriti dan kelayakan pasti akan membawa pembaharuan dalam mengetuai kementerian berkenaan.

Beliau turut menggesa semua pihak supaya memberi peluang dan ruang kepada pimpinan Kabinet baharu itu bekerja dan menilai dalam jangka masa tertentu.

“Kita mungkin boleh memberi peluang dalam tempoh enam bulan mereka bekerja dan selepas itu bar lah kita menilai sama ada pembaharuan atau tiada,” katanya.